Bible in one year - Aymara Bible 1997 - May 23\n1. Ucatsti Ahitofelajj Absalonarojj saraquïnwa: —Nayajj tunca payani waranka jakenaca ajllisï, jichha arumpachaw Davidar arctä.\n2. Cunapachatejj jupajj ch'ama thayjtata, karitaraqui jicjjatasiscani ucapachaw nayajj jupar jaljjatä, ucatsti wali sustjaraquï, take qhitinacatejj jupampïqui ucanacasti jaltjjapjjaraquiniwa.\n3. Ucampisa reyiruquiw jiwayäjja, ucatsti janc'aquiw take marcpacha jumampi sumancthapiyaraquï, cunjämatejj mä casarasiri warmejj chachapampi sumancthapquejj uqhama. Jumasti mä jaken jiwañapwa thakhasctajja, ucatsti take jakenacaw sumancjjapjjaraquinejja —sasa.\n4. Uca amtäwisti, Absalonataquisa, uqhamaraqui Israel marcan amuyt'irinacapataquisa wali sumaraquïnwa.\n5. Ucampisa Absalonajj arquita Husai jaquiruw jawsayaniraquïna, jupajj cuntejj amuyt'qui uca sañapataquiraqui.\n6. Cunapachatejj Husai jakejj Absalón nayrakataru purinïna ucapachasti Absalonajj saraquïnwa: —Ahitófelan amtäwipajj aqhamawa. ¿Waquisispati uca lurañajj janicha? ¿Camstas jumajja? Amtäwimay sapjjeta —sasa.\n7. Husai chachasti saraquïnwa: —Jichhamänjja, Ahitofelan amtatapajj janiw walïquiti.\n8. Jumajj asquiw yattajja, awquimampi uqhamaraqui cawquïri jakenacatejj jupampi chicäqui ucanacasti wali ch'amani chachanacawa, janiraquiw cunsa ajjsarapquiti, jichhasti wali coleratapunïsipcpachawa, cunjämatejj mä osa animalajj wawanacap apakatajj wali coleratajj uqhama. Uqhamarus juman awquimajj guerran nuwasir jakeraquiwa, arumajj janiraquiw mayni jakenacamp chicäpcpachati.\n9. Jichhas yakha chekan mä putun imantatäscpachawa. Uqhamaraqui juman soldadonacaman mä kawkhani jiwakatapatejj ist'asini nayrïri nuwasiñanjja, ucapachasti yakhepanacajj amuyjjapjjaraquiniwa, juman arquirinacamajj k'ala t'unjatäpcaspas uqhama.\n10. Wali ch'amani, uqhamaraqui mä leonjam wali chachacht'asirïqui ucasa, k'alaw mayjt'asjjaraquini, Israel marcansti takeniw yatipjje awquimampi arquirinacapampejj jan cunsa ajjsariri jakenacäpjjatapjja.\n11. Jichhasti nayajj amuyt'ayirismawa take israelitanacajj tantacht'asipjjpan jumampi Dan sisqui uca chekata Beerseba sisqui uca chekacama; uca jakenacasti kota irananquiri ch'allar uñtasitawa jan jact'cayaraqui, ucatsti juma quipca nuwasiñanjja jupanacaru sarayañama.\n12. Ucapachasti awquimarojj cawqui chekansa catuntaquiñäniwa, jupjjarusti cunjämtejj sullajj orakeru purquis uqhamaw puriraquiñäni; janiw maynis khespcaniti, ni jupa, ni jakenacapasa.\n13. Mä marcaru imantascani ucasa, take israelita jakenacaw lazonaca apasiñäni, ucatsti k'alwa uca marcjja mayat mayat kalanacapsa jawirarcama khocht'añäni, uca marcansti janiraquiw mä kalas kheparcaniti —sasa.\n14. Absalonampi take israelitanacampisti, Husai chachan arunacaparojj: “Waliquiw” sapjjaraquïnwa, Ahitofel jaken amtäwipatsa juc'ampi sumaraquïnwa. (Tatitusti Ahitofel jaken amtäwinacapjja t'unjaraquitaynawa uqhamat Absalonarojj jan walt'añaru uscuñataqui.)\n15. Ucatsti Husai jakejj Sadoc uqhamaraqui Abiatar sacerdotenacaruw Ahitofel jaken amtatanacapjja yatiyaraquïna, cuntejj jupajj Absalonar amtaycatayna ucanaca, uqhamaraquiw jilïri jakenacaru yatiyaraquïna, cuna amuyt'äwi arunactejj jupajj churcatayna uca tokenacatsa.\n16. Uqhamat janc'aqui Davidaru yatiyapjjañapataqui, uca arumajj jan uca wasara pampanacan kheparañapataqui, jan ucasti Jordán jawirat qhurcataru maqhatjjañapa, uqhamat jan juparusa ni jakenacaparusa jiwarayapjjañapataqui.\n17. Cunjämatejj Jonatanampi uqhamaraqui Ahimaasampejj En-rogel chekancasipcänjja, janiw jupanacajj marcanjja uñjayasiñ munapcänti, mä uywataraquiw jupanacar yatiyirejj saräna, ucatsti jupanacajj janc'aquiw rey Davidar yatiyir sarapjjaraquïna.\n18. Ucampisa mä k'ajjo waynaw uñjaraquitayna, ucatsti uca waynajj Absalonar yatiyiriw sararaquïna. Ucampisa jupanacajj janc'aquiw sarapjjäna, ucatsti Bahurim sat marcan mayni jaken utaparuw puripjjaraquïna, uca utanjja ankan mä phuch'uw utjäna, ucaruw imantasjjapjjaraquïna.\n19. Uca utanin warmipasti uca uma phuch'jjarojj mä tapampiraquiw imantäna, uca patarusti trigo jawk'ata willitataraquïna. Ucsti janipuniw qhitis yatcänti.\n20. Cunapachatejj Absalonan arquirinacapajj purinipjjän ucapachasti, warmirojj jisct'apjjänwa: —¿Cawquincapjjes Ahimaas jakempi Jonatanampejja? —sasa. —Aca chekwa pasawayapjje, jawir tokeruw sarapjjaraqui —sasaw warmejj ucjjarojj saraquïna. Ucatsti Absalonan arquirinacapajj janc'aquiraquiw thaktiri sarapjjäna, ucampisa jan jicjjatjjasajja, Jerusalenaruw cuttanjjapjjäna.\n21. Absalonan arquirinacapan sarjjatapasti Ahimaasampi, Jonatanampejj uma phuch'utjja mistunjjapjjänwa; David reyir yatiyiriw janc'aqui sarapjjaraquïna, ucatsti sapjjaraquïnwa: “Sartasim janc'aqui, jawir qhurcataru maqhatjjam” sasa, Ahitofel jakejj jupanacaru nuwantañataqui amuyt'äwi churatap laycu.\n22. Ucatsti Davidampi uqhamaraqui kawkha jaketejj jupa chict'atäcaraquïna ucanacampisti sartasinjja janc'aquiw Jordán jawir qhurcataru maqhatjjapjjäna. Khepärmanthi alwasti takeniw maqhatjjaraquitayna, janiw maynis kheparcaraquitaynati.\n23. Uqhamat Ahitofel jaken amtatanacapajj jan phokhascataynatejja, ucatpï asnopa waquicht'asisinjja, utaparuw sarjjäna; nacïwipa marcapansti, familianacaparu jan walt'añanaca take cunsa sumaru asquicht'jjasinsti, jaychcatasjjänwa. Uqhamaw jupajj jiwjjäna, ucatsti awquipan sepulturaparu imantatäjjaraquïnwa.\n24. Davidasti Mahanaim chekaruw purïna cunapachatejj Absalonajj take israelita jakenacampi Jordán jawira maqhatascän ucapacha.\n25. Absalonasti, Joab lantjja Amasa jakeruw take ejerciton sarayiripatjja uscuraquitayna. Amasa jakesti mayni ismaelita jaken yokaparaquïnwa, uca jakesti Itra sataraquïnwa, jupasti Abigail sat warmimpiw sarnakaraquitayna, uca warmisti Nahas sat jaken phuchapänwa, Sarvian cullacapa, cawquïritejj Joab chachan taycapäcän uca.\n26. Absalonasti take israelita jakenacampejj Galaad orakeruw purintapjjaraquïna;\n27. cunapachatejj Davidajj Mahanaim sat chekaru purïn ucapachasti mistunipjjaraquïnwa juparu catokerejja Subi sat Nahas jaken yokapa, jupasti Rabá de Amón sisqui ucanquirïnwa; uqhamaraquiw Maquir sat jakes mistuniraquïna, ucasti Amiel sat jaken yokaparaquïnwa, Lodebar chekanquiriraqui; uqhamaraqui Barzilai sat jakes mistuniraquïnwa, cawquïritejj Rogelim de Galaad sisqui uca chekan utjasirïcän uca.\n28. Jupanacasti Davidataquejj apapjjaraquïnwa, iquiñanaca, platonaca, ñek'e phuqhunaca, uqhamarac trigo, cebada, jac'u, grano jamp'ita, habas, lentejas,\n29. misq'i, mantequilla, vaca lechet lurat queso, uqhamaraqui oveja lechet lurat queso, Davidan mank'asiñapataqui, uqhamaraqui jakenacapasa; jupanacasti amuyapjjaraquitaynawa Davidan wasara toket jutatapa, jupasa uqhamaraqui jakenacapasa wali mank'at awtjatäpjjatapa umatsa pharjatäpjjataparaqui.\n1. Davidasti ejercitopjja suma uñaquiparaquïna, ucatsti sapa waranka soldadonacjjaruw mä jilïri uscuraqui, uqhamaraqui sapa pataca soldadonacjjarusa.\n2. Ejercitopa quimsaru jaljasinsti, mayïrïqui ucjja Joab chachaw sarayäna, payïrïqui ucsti Abisai jakew sarayaraqui, cawquïritejj Sarvia sisqui ucan yokapa, Joab chachan jilapäcaraquïna uca; quimsïrïqui ucsti Itai sisqui uca jaken sarayañapataquiw uscüna, uca Itai jakesti Gat marcanquiriraquïnwa. Ucat takpach ejercitorusti saraquïnwa: —Nayajj jumanac chicaw nuwasiri sararaquï —sasa.\n3. Ucampisa jupanacajj sapjjaraquïnwa: —Janiwa, jach'a rey, jan ucjja luramti, uñisirisataquejj janiw cunäquis nanacan jaltjjapjjañajjajja, jan ucajj chicatpacha jiwarapjjañajjasa, ucampisa jumajj, jach'a rey, tunca waranka jakenacat sipansa juc'ampïtawa. Ucatwa walïnejja, jach'a reyejj, marcaru kheparañapajja, uqhamat nanacataquejj juc'ampi ch'amañchäwi jan ucajj yanapa qhitaniñapataqui —sasa.\n4. —Cunjämatejj jumanacataquejj walïqui uqhamarjamaw lurä —sasaw reyejj saraquïna. Ucatsti janc'aquiraquiw jitjtäna marcaru mantañatjja maysaru, uccañcamasti ejercitojj waranka soldadonacata, uqhamaraqui pataca soldadonacat formt'ataw mistuscäna.\n5. Uqhamarus reyejj Joab, Abisai, uqhamaraqui Itai jilïrinacarojj ewjjt'araquïnwa, reyi laycojj Absalonarojj suma uñjapjjañapataqui, takpach soldadonacaraquiw ist'apjjäna cuntejj reyejj jilïrinacaru siscäna ucjja, Absalonaru sum uñjapjjañapataqui.\n6. Uqhamaw soldadonacajj pampa tokeru sarapjjäna Israelan soldadonacapampi nuwasiñataqui. Jupanacasti Efraín sisqui uca ch'umi chekanwa nuwantasipjjäna,\n7. Israelanquir jakenacasti, Davidan soldadonacapampi atipjatäpjjaraquïnwa. Uca urusti mä jach'a jiwaräwi urupunïnwa, pä tunca waranka jakenacaw jiwarapjjaraquïna.\n8. Guerrasti take marcpacharuw mantaraquitayna, uca urusti uca ch'umi laycuw jilpach jakenacajj jiwarapjjaraquitayna espadampi jiwarayatäñat sipansa.\n9. Absalonasti mä mular lat'jjatataw sarascaraquïna, ucatsti acatjamatwa Davidan soldadonacapampi jiquintasïna. Ucat uca mulajj mä jach'a encina sat kokaruw jalantäna, Absalonasti uca kokan ramanacaparuraquiw ñic'utapajj q'ithuntasïna, ucat uca kokan ramanacapan warccatat uñjasïna, uccañcamasti mulajj jalascaquïnwa.\n10. Uqham Absalonaru warcusisquirsti mayniw uñjaraquitayna, ucat Joab chachar yatiyiriw sararaquïna: —Absalonarojj mä kokat warcusisquir uñjta —sasa.\n11. —Uñjsta ucapachasti, ¿cunatarac jan uca pachpar jiwt'aytasti? Nayajj cusisisaw jumarojj tunca kollke chuririscasamäna, uqhamaraqui mä cinturonampi cuna —sasaw Joab chachajj saraquïna.\n12. Ucampisa uca jakejj Joab chacharojj saraquïnwa: —Waranka kollke churquitasamän ucasa, janipuniw nayajj reyin yokaparojj jiwayquiriscäyätti; nanacasti ist'apjjtwa cuntejj reyejj jumanaca, Joab, Abisai, uqhamaraqui Itai jach'a jilïrinacarojj sapctam, Absalonaru sum uñjañataqui ucjja.\n13. Mä toketsti nayatejj jiwayiriscäyätjja, inamayaraquïsapänwa, reyitaquejj janiraquiw cunas imantatajj utjquiti, jumasti ucapachajj janiraquiw nayarojj arjjatquitasamänti —sasaw uca jakejj Joab chacharojj saraquïna.\n14. —Janiw jumampi tiempo pasañajjajj waquisquiti —sasaw Joab chachajj saraquïna; ucatsti quimsa flechanac aptasisinjja, jupapachpaw Absalonan chuymapat quimsa flechanacampi chhokhontäna, jacasquiriru, cunapachatejj uca encina kokat warcusisincäna ucapacha.\n15. Ucatsti Joab chachan yanapirinacapat tuncaniw Absalonaru muyuntasina jiwjayjjapjjäna.\n16. Ucjjarusti Joab chachajj saraquïnwa trompetanaca phust'apjjañapataqui, soldadonacasti janiraquiw juc'ampi israelitanacarojj alisnakjjapjjänti, jan ucasti Joab chachaw suyt'ayjjatayna.\n17. Ucatsti Absalonan janchipa catusinjja, uca ch'umin mä jach'a p'iyaruw jakontapjjaraquïna, jupa patjjarusti kalanacampiw montonjjatapjjäna. Ucatsti take israelitanacajj utanacaparuw jaltjjapjjaraquïna.\n18. Jaccasinsti Absalonajj mä jach'a kala perka sayt'ayasiraquïna, ucasti Reyin Vallepanwa jicjjatasiraqui, uca perkarusti sutipwa kellkantaraquitaynajja, jani wawanïtap laycu, uqhamat sutipajj jan chhakhañapataqui. Jichhacamas uca perkajj “Absalonan perkapa” satäscapuniwa.\n19. Ucjjarusti Ahimaasajj, qhititejj Sadoc jaken yokapäcän ucajj Joab chacharojj saraquïnwa: —Nayajj achict'assmawa, reyin ucar aca suma yatiyäwi yatiyir sarañajjataqui, Tatitusti chekaparuw uñji, uñisirinacapatsa khespiyaraquiwa —sasa.\n20. Ucampisa Joab chachajj saraquïnwa: —Janiw munascapuniti jichhpacha reyir uca yatiyäwi yatiyañamajja, khepürojj yatiyaquïtawa. Ucampisa jichhajj jan cunsa siscamti, yokapan jiwatap laycu.\n21. Ucampisa Joab chachajj mä etiope soldadoruw saraquïna: —Saram, uqhamaraqui cuntejj uñjcta ucanac reyir yatiyanim —sasa. Etiopesti Joab nayrakataruw quillt'asïna, ucatsti jalacamaquiw jalaraquïna.\n22. Ahimaas jakesti Joab chacharojj sascaquiraquïnwa: —Cunäpasaya, etiope jaken khepap jalaquëjjaya —sasa. Ucampisa Joab chachajj saraquïnwa: —¿Cunarus jumajj jalañ muntajj nayan wawajja? Uca yatiyatamatjja janiw cunsa catokcätati —sasa.\n23. —Janiw ucajj waquisquiti, jalaquëjjaya —sasaw Ahimaas jaquejj saraquïna. —¡Uqhamajj saramaya! —sasaw Joab chachajj saraquïna. Uqhamasti Ahimaasa jakejj uca vallenjam jalawayäna, etiope soldadorusti nayrt'awayaraquïnwa.\n24. Uccañcamasti Davidajj marcar mantañäquis uca pä puncu taypin konuscäna, uñch'uquiripasti azotea patjjaruw misturaquitayna, perka puncu patjjana. Uñatatasinsti uñch'uquirejj mä jakeru jalasinquir uñjäna,\n25. ucat reyirojj jach'at art'anisaw yatiyäna. Reyisti art'araquïnwa: —Sapaqui jutchi ucqhajja, suma yatiyäwinacwa apanpacha —sasa. Uca jaken jac'achasiniñapcamasti,\n26. uñch'uquirejj yakha jaker jalasinquirwa uñjaraquïna, ucat puncunquir uñch'uquirirojj art'araquïna: —¡Yakha jakejj jalaniraquiquiwa! —sasa. —Suma yatiyäwinacaracwa apaniracpacha —sasaw reyejj art'araquïna.\n27. Uñch'uquiristi saraquïnwa: —Jalanitapajj Sadoc sacerdoten Ahimaasa yokapan jalanitapjamaquiwa —sasa. —Jupajj wali suma jakewa, suma yatiyäwinacarac apanpacha —sasaw reyejj saraquïna.\n28. Ahimaasasti niya jac'achasinjjaraquïnwa, reyi nayräjjan orakcama alt'asisinsti, reyirojj aruntänwa, saraquïnwa: —Bendicitäpan Tatitojja, juma jach'a reyin Diosapajja, jichhasti jupajj, qhitinacatejj juma, jach'a rey, contra sayt'asipcän ucanacarojj apakjjewa —sasa.\n29. —¿Absalón waynajj waliquïsquiti? —sasaw reyejj jisct'araquïna. Ahimaas jakesti saraquïnwa: —Joab chachajj qhitanquitu, ucat nayajj mistuncta ucapachasti wali jach'a ch'ajjwanacaw sartäna, ucampisa janiw yatcti cunatejj pascatayna ucjja —sasa.\n30. Ucatsti reyejj saraquïnwa: —Acsa tokeru sayt'asim, ucatsti uca pachparu kheparam —sasa. Ahimaas jakesti uqhamarjamaraquiw kont'asïna.\n31. Ucapachaw etiopejj puriniraqui, ucat saraquïna: —Aca suma yatiyäwinac catokam, jach'a rey. Jichhüruw Tatitojj juma jach'a reyirojj chekaparu uñjtam, qhitinacatejj juma contra sayt'asipcän ucanacatjja khespiytamwa.\n32. Reyisti etiope jakerojj jisct'araquïnwa: —¿Absalón waynajj waliquïsquiti? —sasa. Etiope jakesti saraquïnwa: —Juma jach'a reyin uñisirinacamasti, uqhamaraqui juma contra sartir jakenacasa, uca Absalonjamaraqui tucusipjjpan —sasa.\n33. Reyisti chuymapwa ch'alljjtayasïna, ucatsti puncu patanccäna, uca utaru mantasinwa wali jachäna. Sarnakcasasti saraquïnwa: “¡Absalón, wawajja, Absalón wawajja! ¡Nayaw juma lanti jiwañjja muniriscäyäta! ¡Wawajja, Absalón wawajja!” sasaw jachäna.\n16. Diosar arquirinaca, ist'ir jutapjjam, nayatac luratanacap yatiyapjjäma:\n17. juparuw lacajjajj art'asi, lajjrajjasti juparuw jach'añchi.\n18. Jan wali amuyutejj utjitasapänjja, Tatitojj janiw ist'quitasapänti;\n19. Diosasti ist'ituwa, achict'asiñamp mayisitajjarojj jaysituwa.\n20. Diosajj jach'añchatäpan, mayisitajjarojj janiw inar tucuyquiti, janiraquiw munasiñaps jithektayquituti.\n31. Jank'o ñic'utanëjjañajja mä suma coronjamawa, cheka thaquin sarnakatata jicjjatatajja.\n32. Paciencianïñaw asquejja, jan ajjsarir jaket sipansa; marcanacar catuntañat sipansa, juc'amp asquiwa jiwasa pachpa apnakasiñajja.\n28. Ucanac ist'asajj Jesusajj templon yatichcasinjja, jach'atwa arsüna: —¡Uqhamajj uñt'apjjestawa, yatipjjaractawa cawquit jutatajjsa! Ucampis janiw nayan munañajjat jutcti, jan ucasti nayajj juttwa chekpachansa maynin qhitanita, ucarusti jumanacajj janiw uñt'apctati.\n29. Nayajj uñt'twa, jupat jutatajj laycu, juparaquiw qhitanitu —sasa.\n30. Ucatsti preso apañ munapjjäna, ucampis janiw qhitis catuntañ yant'cänti horasapajj janïr purincatap laycu.\n31. Ucampis waljaninacaw jupar iyawsapjjäna, sapjjaraquïnwa: —Cristojj jutcani ucqhajja ¿juc'ampi milagronaca unañchanactï luraspa aca jaket sipansa? —sasa.\n32. Fariseonacajj ist'apjjänwa cuntejj jakenacajj Jesusjjat parlapcäna uca. Ucatsti jupanacajj sacerdotenacan jilïrinacapamp cunaw templo uñjirinac qhitapjjäna Jesusar preso catunipjjañapataqui.\n33. Ucatsti Jesusajj saraquïnwa: —Nayajj jumanacampejj juc'ataquiquiw acancä, ucatsti qhitanquitu ucaruw cutt'awayjjä.\n34. Jumanacajj thakapjjetätawa ucampis janiw jicjjatapquitätati, cawquinccätejj ucarojj janiw jumanacajj sarapcasmati.\n35. Uc ist'asinsti judionacajj jupanac puraw jisct'asiñ kalltapjjäna: —¿Cawquïrurac sarjjpachänisti jiwasanacan jan jicjjatañataquisti? ¿Griegonaca taypincqui uca mayni judionacan ucarut sarpachäni griego jakenacar yatichiri?\n36. ¿Cun sañs muni aqham satapampejja: ‘Thakapjjetätawa ucampis janiw jicjjatapquitätati,’ sasajja?\n37. Fiesta tucuy urojj juc'amp jach'a urünwa. Ucürunwa Jesusajj sayt'asisina jach'at arsüna: —Qhitich umat pharjatäsqui ucajja jutpan nayaru, ucatsti umaracpan.\n38. Cunjämtejj Kellkatanjj sisqui, qhititejj nayar iyawsquitu, ucan chuymapatjja jacañ umaw jawirar uñtat jalsuni —sasa.\n39. Ucampejj Jesusajj sañwa munäna, qhitinacatejj iyawsapcani ucanacajja Kollan Ajayu catokapjjani. Janïraw Kollan Ajayojj jutcataynati, Jesusajj janïra alajjpachar aptatätap laycu.\n40. Yakhepanacajj uc ist'asajj sapjjänwa: “Chekpachansa aca jakejj jutañapäcän uca profetawa” sasa.\n41. Mayninacajj sapjjaraquïnwa: “Acajj Cristowa” sasa. Ucampis mayninacajj sapjjaraquïnwa: “¿Cunjämarac Galileat Cristosti jutaspasti?\n42. Kellkatanjja siwa: ‘Cristojj rey Davidan wawanacapatwa sartañapa, Belenanquirïñaparaquiwa, Davidan pachpa marcapata’ ” sasa.\n43. Uqhamasti jakenacajj Jesús laycojj t'akjtawayapjjänwa.\n44. Mayninacajj preso apañ munapjjäna, ucampis janiw qhitis catuntcänti.\n45. Templo uñjirinacajj cutt'awayjjapjjänwa fariseonacan ucaru, ucatsti sacerdotenacan jilïrinacapajja, uqhamarac fariseonacasa jisct'apjjänwa: —¿Cunatsa jan irpanipjjta? —sasa.\n46. Templo uñjirinacasti sapjjaraquïnwa: —¡Janiw cunapachas qhitis uca jakjamajj parlquiti! —sasa.\n47. Fariseonacajj ucjjarojj saraquïnwa: —¿Jumanacamppachat sallkjayasipjjta?\n48. Jilïrinacatsa, uqhamarac fariseonacatsa ¿qhitis juparojj iyawsi?\n49. Ucampis aca jan ley uñt'iri jakenacajj maldecitawa.\n50. Ucanacat maynïri fariseojj Nicodemönwa, cawquïritejj Jesusan ucaru aruma sarcatayna uca. Jupasti saraquïnwa:\n51. —Leyinacasarjamajj janiw qhiti jakerus juchañchcsnati janïr nayrakat cuntejj lurcatayna uc ist'casinjja —sasa.\n52. Juparusti sapjjaraquïnwa: —¿Jumajj Galileanquiriraquïtati? Kellkatanac uñjjatam, ucatpï yatïtajja jan qhiti profetas Galileat jutatapjja —sasa.\n53. [Ucatsti sapa mayniwa utaparcama sarawayjjäna.


Mateo 25 - Holy Bible [Aymara Bible 1997] - (Mat 25)\n“Diosan reinopajj aca uñtasitamp sasiwa. Tunca tawakonacaw mä casarasïwir sarapjje lamparanacapas apt'ata casarasirir catokañataqui.\nUca tuncanitjja pheskanejj wali amuyasirïpjjänwa, pheskanisti pisi amuyt'aniraquïnwa.\nJan amuyt'aninacäcäns ucanacasti, janiw aceitjja jil apanipcänti wastat lamparanacar wart'añatakejja.\nUcampis amuyt'aninacäcäns ucanacasti lamparanacapataquejj yakha botellampiruw apasipjjatayna lamparaparusti phokharaqui.\nCasarasiri waynajj jan janc'as purinquipanjja, takeniruw iquejj purjjäna, uqhamatwa jupanacajj iquirjjapjjatayna.\nNiya chica arumäjjän ucqhaw mä arojj ist'asi: ‘¡Niyaw casarasirejj juti, mistunipjjam catokeri!’ sasa.\nTakpachaniw ucanquir tawakonacajj sartanipjjäna, ucatsti lamparanacapsa waquicht'asipjjaraquïnwa.\nJupanacat uca pheskanïquis uca pisi amuyt'aninacasti mayninacarojj sapjjewa: ‘Mä juc'a aceitem churapjjetaya, lamparanacajjajj niyaw jiwt'asqui’ sasa.\nAmuyt'aninacäcäns ucanacasti jupanacarojj sapjjewa: ‘Janiwa, jumanacataquis ni nanacataquis pist'aspawa churapjjerisma ucajja. Sarapjjamay cawqhantejj aljquis ucaru, ucatsti alasipjjaraquim jumanacataqui’ sasa.\nJupanacan alir sarapjjañapcamasti casarasirejj purinjjänwa. Waquicht'asitäcän uca pheska tawakonacasti casarasïwirojj mantjjapjjänwa, ucatsti puncojj jist'antasjjaraquïnwa.\nUcjjarusti purinipjjaraquiwa pisi amuyt'aninacäcäns uca pheska tawakonacajja, puncu jist'antatäjjepansti sapjjaraquïnwa: ‘¡Tata, Tata, jist'arapjjetaya!’ sasa.\nUta mankhatsti aqham sanipjjaraquiwa: ‘Khanacwa sapjjsma, janiw jumanacarojj uñt'apcsmati’ sasa.\n“Ucapachaw Jesusajj jupanacarojj sï: Jumanacajj suyapjjapunim, janiw yatipctati cuna horasatejj, jan ucajj cunürutejj jutcani Jaken Yokapajja ucjja.\n“Diosan reinopajja aca uñtasitamp sasiwa: Mä jakew yakha marcar sarjjañataquïscäna ucatwa sirvirinacaparu jawsthapini, ucatsti kollkep jupanacar churaraqui.\nMaynirusti churaraquiwa pheska warank kollke, maynirusti pä waranka, maynirusti mä waranka. Sapa mayniruw churawayi ch'amaparjama, ucat jupajj jayar sarawayjje.\nPheska waranka catokquis uca sirvirejj negocio luri uca kollkempejja, jupasti mä pheska warankampwa jicjjatatayna.\nUca quicpracwa pä warank catokerejj luraraquïna, jupasti pä warankampracwa jicjjatatayna.\nMä warankaqui catokeristi, sarjjasinjja orak allsusinwa kollkjj ucar imjjäna.\n“Patronasti jaypachatwa cutt'anjjäna utaparojja, ucatsti sirvirinacapampiraquiw jacthapiña kalltaraqui.\nNayrakatajj puriniwa qhititejj pheska waranka catokcataynas uca sirviripa. Jupasti patronaparojj churaraquiwa pheska waranka jicjjatcataynas ucamppacha, aqham sasa: ‘Tata, jumajj pheska warank churistajja, acajjay nayajj yakha pheska warankampwa jicjjatta’ sasa.\nUcjjarusti pä warank kollke catokcataynas ucaraquiw purini. Jupasti saraquiwa: ‘Jumajj pä warank kollke churistajja, acajjay nayajj pä warankampwa jicjjatta.’\nPatronasti uc ist'asinjja saraquiwa: ‘Waliquiwa, jumajj wali suma sirvirïtawa. Juc'äquis ucaru wali sum phokhatamatjja nayajj jichhajj waljäquis ucaruraquiw uchäma. Jichhasti mantanim ucatsti nayampirac cusisim.’\n“Mä waranka catokeristi saraquiwa: ‘Nayajj yattwa jumajj wali khoru chuymanïtama, jumajj apthaptawa cawquirutejj jan phawctas uqhamaraqui jan satctas ucata.\nUcatwa nayajj ajjsaräyäsman, kollkemsti orakeruraquiw allintasin imjjaracta, jichhasti acajjay kollkemajja.’\nPatronasti juparojj siwa: ‘Ñankha jan wali sirviri, jayrätawa. Jumajj yatïyätawa jan satasaqui apthapirïtajja, uqhamarac jan phawasaqui apthapirïtajjsa.\nUcatpï kollkejj-jja bancorus uchañamänjja, nayasti cutt'anisinjja interesanwa apsusjjeriscäyäta.’\nUcanquir jakenacarusti saraquiwa: ‘Aparapjjam uca warank kollke ucatsti churapjjaraquim tunca warankanïquis ucaru.\nQhititejj utjirinïqui ucarojj juc'ampiw churasini, jupansti jilarquiriw utjani. Ucampis qhitintejj jan utjqui ucatjja apakatäniwa mä juc'a utjiripasa.\nAca jan wali sirvirirusti, anka ch'amacanacaru jakonucupjjam, ucanwa wararini, laca ch'aqhsa t'urusiraquini.’\n“Cunapachatejj Jaken Yokapajj reyjama jutcani ucapachajja, angelanacapampi muyuntataw jupajj kont'asini tronoparojja take ch'aman cancañapampi.\nTake marcanacanquir jakenacaraquiw jupan nayrakataparojj tantacht'asipjjani. Jupasti jupanacarojj jaljaraquiniwa, cunjämtejj awatirejj ovejanacarojj cabritonacat jaljquejj uqhama.\nOvejanacaparusti cupëjjaparuw ucharaquini, cabritonacarusti ch'ekäjjaparuraqui.\nUcapachaw cupëjjapancquis ucanacarojj sani: ‘Jutapjjam, jumanacajj Awquejjan bendicitanacapa, catokapjjaraquimay wiñay jacañjja jumanacataqui waquichatäquis uca, cawquïritejj aca orake kalltatpacha luratäqui.\nCunapachatejj mank'at awtjayascäyäta ucapachaw jumanacajj mank'añ churapjjesta; uqhamarac cunapachatejj umat pharjayascäyät ucqhajj umsa churapjjaraquistawa; korpachasiñ thakhascäyät ucapachajja korpachapjjestawa.\nCunapachatejj isejj jan nayan utjquitän ucapachajj jumanacaw churapjjesta; usutäscäyät ucqhajj jumanacaraquiw uñjiri jutapjjesta; carcelancascäyätwa ucarusti jumanacaraquiw tumpir jutapjjesta.’\nAsqui jakenacasti juparojj sapjjaniwa: ‘Tata, ¿cunapachas jumarojj mank'at awtjatäsquir uñjapjjsma ucat mank'a churapjjsma? ¿Cunapacharaqui umat pharjatäsquir uñjapjjsma ucat umsa churapjjsma?\nJan ucajj ¿cunapachacha korpachayasiñ thakasquir uñjapjjsma ucat korpachapjjsma? Jan ucajj ¿jan isincha uñjapjjsma ucat isi churapjjsma?\n¿Cunapacharaqui usutsa, carcelansa uñjapjjsma ucat jumar uñjt'iri jutapjjta?’\nReyejj ucjjarojj saraquiniwa: ‘Khanacwa sapjjsma, nayan mä jilajjarutejj take ucanac lurapjjstajja alt'at chuymanïcchi ucasa, nayaruw uqham lurapjjesta.’\n“Ch'ekäjjapancquis ucanacarojj saraquiniwa: ‘Nayat jithektapjjeta maldicitanaca, wiñay akquir ninar sarapjjam cawqhatejj waquichatäqui supayataqui angelanacapampitaqui ucaru.\nCunapachatejj mank'at awtjatäscäyäta ucapachasti janiw churapquistati. Umat pharjatäscäyäta ucqhasti janiw umsa churapcaraquistati.\nKorpachayasiñ thakascäyäta ucqhasti janiraquiw jumanacajj korpachapquistati. Jan isinïcäyäta ucqhajja janiw churapquistati. Usuta jicjjatascäyäta ucqhasa, carcelancascäyät ucapachasa janiw uñjiri jutapquistati.’\nUcapachaw jupanacajj juparojj sapjjani: ‘Tata, ¿cunapachas jumarojj mank'at awtjata umat pharjata, jan utani, jan isini, usuta, carcelana, uñjapjjsma, ucat jan yanapapcsmatejja?’\nReyisti ucjjarojj saraquiniwa: ‘Khanacwa sapjjsma, mä jilajjarutejj alt'at chuymanïtap laycu jan lurapcsta ucajja, nayaruw uqham jan lurapquistati.’\nJichhajj wiñay t'akhesiñaruw jupanacajj sarapjjaraquini, asqui jakenacasti wiñay jacañaruraquiw sarapjjani.”


Levítico 10 - Holy Bible [Aymara Bible 1997] - (Leví 10)\nNadab, uqhamarac Abiú ucanacasti Aaronan yokanacapänwa, jupanacasti mä nina wayuña catusinjja, ucaruw ninampi uscupjjaraquïna, uqhamarac inciensompi, ucat jupanacajj Tatitu nayrakatanwa cuna nintejj Tatitojj jan loktapjjamti siscäna uca nina loktapjjäna.\nUcatwa mä ninajj Tatitun nayrakatapat mistunïna, jupanacarusti k'alwa naqhantaraquïna. Uqhamwa jupanacajj Tatitun nayrakatapana jiwarapjjäna.\nUcatsti Moisesajj Aaronarojj saraquïnwa: —Tatitojj acpï sañ munänjja cunapachatejj siscäna: ‘Qhitinacatejj nayaru jac'achasipjjetani ucanacarusti k'oma cancañajjwa uñacht'ayäjja, take israelitanacarusti c'ajquir khanajjwa uñacht'ayaraquëjja’ —sasa. Aaronasti uca arunaca ist'asajj janiw cunsa siscjjänti.\nUcat Moisesajj Misael, uqhamarac Elzafán sisqui uca jakenacaruw jawsäna, jupanacasti Aaronan tiopa Uziel sisqui uca jaken yokanacapänwa, ucat jupanacarojj saraqui: —Jutapjjam, ucatsti uca jumanacan familianacama apsusinjjapjjam uca kollana chekawjata, ucatsti campamentot ankäjjaru apasjjapjjam —sasa.\nJupanacasti iyaw sasaw jac'achasipjjäna, ucatsti isinpacha, uqhamarac tunicanacapampi uscuntatpachwa, campamentot ankäjjaru apasjjapjjaraquïna, cunjämtejj Moisesajj siscatayna uqhamarjama.\nUcat Moisesajj Aaronampiru, Eleazar, uqhamarac Itamar uca wawanacapampiruw aqham saraquïna: —Jan jichhajj ñic'utanacamsa jararasipjjamti ni luto isimpisa ist'asipjjaraquimti, uqhamata usuyasitanacama uñacht'ayañataquejja, ucataraqui jumanacamppacha jiwarasipcasma, Tatitusti aca marcjjaru colerasiñapsa wartasincaraquispa. Ucampisa familianacapajj jachasipcpan, uqhamarac take israelita jakenacasa, Tatitojj uqhama aca naqhantäwi apayanitapata.\nTatitumpi Jiquisiñ Carpatsa janiraqui jayaru sarapjjamti, jan jiwarapjjañamataqui, jumanacasti Tatitun aceitepampi juparu catuyatäpjjtawa uca laycu. Ucatsti cunjämtejj Moisesajj siscäna uqhamarjamaw phokhapjjäna.\nUcampis Tatitojj Aaronampiw parläna; aqham saraquïnwa:\n“Cunapachatejj jumasa, uqhamarac wawanacamasa Tatitumpi Jiquisiñ Carparu mantañataquïpjjäta ucapachasti janiw vino umapjjätati ni cuna casta p'osktata umañanacsa, ucataraqui jiwarasipcasma. Aca arsüwisti mä leyiwa, wawanacaman wawanacapataqui,\nuqhamat jumanacajj cunatejj kollanäqui, uqhamarac cunatejj ñankhäqui, cunatejj k'añüqui, uqhamarac cunatejj k'omäqui ucanacjja suma amuyapjjañanacamataqui,\nuqhamaraqui israelitanacarusa take cuntejj Tatitojj Moisesaru sawaycatayna ucanaca yatichapjjañanacamataqui” sasa.\nUcjjarusti Moisesajj Aaronampiru, Eleazarampiru, Itamarampiru, cawquïrinacatejj Aaronan pani jilt'iri yokanacapäcän ucanacaruw saraquïna: —Tatitur nact'ayata loktäwinacatjja cuna granonacat loktäwitejj jilt'qui ucanaca apsusinjjapjjam, ucatsti jan levadurani mank'apjjaraquim altar jac'ana, ucajj sinti kollanätap laycu.\nMä kollana chekan mank'apjjam, ucawa jumanacarojja, uqhamarac wawanacamarusa wact'apjjtam, cawquïri ofrendanacatejj Tatitutaqui nact'ayatäqui ucanacatjja. Ucaracwa Tatitojj nayarojj situ.\nUcatsti cawquïri pechotejj mä suma ofrenda loktäwïqui, uqhamarac uca charajj mä churäwïcaraqui, ucatsti mä k'oma chekawjan jumampi, wawanacamampi imill wawanacamampi mank'apjjäta, ucaraquiwa jumanacarojj wact'apjjtam cuntejj israelita jakenacajj sumancthapiñataqui ofrendata loktapqui ucanacatjja.\nCharasti mä churäwïcaspasa uqhamawa, pechosti mä suma ofrendaraquiwa, ucanacasti Tatitun nayrakataparuw apatäni, mä suma ofrendäcaspasa uqhama; Tatitun nayrakataparu apataraquïniwa cawquïri liq'inacatejj naqhantayañataqui loktatäqui ucanacampi chica. Ucanacasti jumancaniwa, uqhamarac wawanacamampina, cunjämtejj Tatitojj arsuwayqui uqhamarjama.\nUcatsti Moisesajj tumparaquïnwa cawquïri cabritotejj jucha luratata sacrificiot loktatäcänjja uca, ucatsti yatisjjaraquïnwa uca cabritojj naqhantayatäjjatapa. Ucatwa Moisesajj colerasïna Eleazar, uqhamarac Itamar sisqui ucanacataquejja, ucanacasti Aaronan pani yokanacapajj jilt'cäna ucanacänwa, ucat jupanacarojj saraqui:\n—¿Cunatsa jan uca juchata loktata uywjja mank'apjjta, mä kollana chekanjja? Ucajj sinti kollanawa, Tatituw jumanacarojj churapjjaractam, uqhamat jumanacajj aca jakenacan juchanacapa apapjjañanacamataqui, uqhamarac Tatitut perdón mayipjjañanacamataqui.\nJichhajj amuyasipjjaraquim uca wilasa janiraquiw cawqhantejj kollanäqui uca mankharu apatäcataynati, jumanacasti uca sacrificiot loktat aychjja uca kollan chekanwa mank'apjjañamänjja cunjämtejj nayajj sapcsma uqhamarjama —sasa.\nAaronasti ucjjarojj saraquïnwa: —Uñjam, jichhaw jupanacajj jucha luratatat, sacrificio Tatitur loktasipqui, uqhamaraqui naqhantayatäñataqui loktäwinacsa. Jichhüruquiw nayataquejj uqham lurasi. Nayatejj jichhajj uca jucha luratata sacrificio loktat uywan aychapa mank'antiriscäyätjja, ¿ucajj Tatitutaquejj waliquïsapänti? —sasa.\nMoisesasti ucanac ist'asinjja amuquëjjaraquïnwa.


Hebreos 6 — Watchtower INTERNETANKIR BIBLIOTECA\nHebreos, kunanakatsa parli\nJilïr jaqer tukuñatakejj chʼamachasiskakiñäni (1-3)\nCheqa yatichäwinak maysar apanukurinakajj mayampwa Diosan Yoqaparojj lawar chʼakkatapjje (4-8)\nSuyasipkta ukjja tukuykam jan pächasis suyasipkakim (9-12)\nDiosan promesapajj phoqasipuniwa (13-20)\nDiosan promesapasa juramentopasa janipuniw mayjtʼkaspati (17, 18)\nGriego arunjja, “jiwata”.\nJan ukajja, “iyawsañaru”.\nUkasti Diosan chʼamapa sañ muni.\nGriego arunjja, “chʼamanaksa”.\nJan ukajja, “iyawsapjjatap”.\nJan ukajja, “ewjjtʼapa”.\n6 Niyakejjay Cristjjat qallta yatichäwinak yatjjatañ tukuyjjstanjja, jilïr jaqer tukuñkamajj chʼamachasiskakiñäni, jan mayamp aka qallta yatichäwinakar kuttʼañäniti: inamay* luräwinakat arrepentisiñaru, Diosar confiyañaru,* 2 bautismonakat yatichäwinakaru, amparampi loqjjatañaru, jiwatat jaktañaru, wiñay juchañchäwiru. 3 Diosatï munanejja jilïr jaqerojj tukuñäniwa.\n4 Yaqhepanakajj cheqa yatichäwinak maysaruw apanukupjje, janirakiw jupanakan arrepentisipjjañapatakejj khitis yanaptʼirjamäkiti. Jupanakajj Diosan qhanapsa, alajjpachat jutir bendicionsa, espíritu santsa* katoqapjjewa. 5 Jupanakajj Diosan suma arunakapsa katoqapjjarakiwa, jutir pachan utjkani uka bendicionanaksa* uñjapjjarakiwa, 6 ukampis janiw jupanakarojj kunjamatsa yanaptʼañjamäkiti. Jupanakajj mayamp Diosan Yoqaparojj lawar chʼakkatapjje,* taqen uñjkatarakiw phenqʼachapjje. 7 Jallojj sapa kuti purjjatki ukhajja, uka jallojj oraqetakejj Diosan mä bendicionapawa, jallojj oraqer chʼachʼantki* ukhajja, yapuchirinakatakejj wali suma cosechaw utji. 8 Ukampis oraqejj chʼapinak jilayki ukhajja, uka oraqejj apanukutäjjewa, niyarakiw maldisitäni, phichantatäjjarakiniwa.\n9 Munat jilatanaka, nanakajj ukhamsa parlasipkstjja, khitinakatejj saranukupki ukanakat sipansa jumanakajj jukʼampi sumankapjjtawa, kunanakatï salvapkiristam ukanaksa lurasipkaraktawa, janiw nanakajj ukat pächasipkti. 10 Diosajj cheqapar uñjir Diosawa, jupajj janiw luratanakamatsa ni sutipar munasipjjatamatsa armaskaniti, ukanakajj santo jilatanakaru jichhakam servisipkatamanwa qhan uñjasi. 11 Qalltanjja jumanakajj wali qʼaphäpjjayätawa, sapa maynis ukham wali qʼaphäsipkakisma ukwa nanakajj munapjjta, ukhamat kuntï jumanakajj suyasipkta ukjja tukuykam jan pächasis suyasipkakiñamataki, 12 jan jayräpjjañamataki. Antisas khitinakatejj Diosar confiyapjjatap* laykusa paciencianïpjjatap laykusa Diosan promesap herenciar uñtat katoqapki ukanakat yateqasipjjam.\n13 Diosajj Abrahanar mä promesa lurkäna ukhajja, janiw jupat sipansa jukʼampi jilïrin sutipjjarojj arskaspänti, ukatwa pachpa sutipjjarojj juramento luräna, 14 akham sasa: “Cheqpachapuniw bendisïma, cheqpachapuniw waljaptayäma” sasa. 15 Abrahanajj paciencianïtap uñachtʼaykäna uka qhepatwa jupajj Diosan promesap katoqäna. 16 Jaqenakajj mä juramento lurapki ukhajja, mä jilïr jaqen sutipjjaruw lurapjje. Juramento lurapjjatap laykojja, jan kuna chʼajjwaña utjañapatakiw yanaptʼi, ukham juramento lurañajja jupanakatakejj mä garantiawa. 17 Kunapachatï Diosajj promesap katoqerinakarojj jan mayjtʼir amtapa* jukʼamp sum qhanañchañ amtkäna ukhajja, ukhamarakiw jupajj mä juramento lurasajj mä garantía jaytäna. 18 Diosan promesapasa juramentopasa janipuniw mayjtʼkaspati, janirakiw Diosajj kʼariskaspati.* Taqe ukanakaw Diosar imantasktan ukanakarojj wal chʼamañchtʼistu, ukhamat kunanaktï suytʼasktan ukanakat wal katjjarusiñasataki. 19 Kuntï suytʼasktan ukajja, kunjamtï mä anclajj barcor katjjäskejja, ukhamarakiw jakäwisar katjjasi. Ukajj phoqasipuniniwa, suma uttʼayatarakiwa, ukarakiw templo jaljtayki uka cortina manqharojj irpantistu. 20 Jesusaw ukarojj jiwasanak nayra mantasajj mä thaki jiwasatak jistʼaräna, wakicharakïna. Juparakiw Melquisedecjam wiñay jachʼa jilïr sacerdoter tuküna.


Chhijlläwitak jawillt'asax MAS ukankirinakax Bolivia markachirikan k'umar jakäwip jan walt'ayasipki sasaw Áñez Jilïr Irpirix arsuwiyi\nMovimiento Al Socialismon (MAS) chhijlläw utjañapatak jawillt’atax markachirinakan k’umar jakäwip jan walt’ayi, Covid-19 usu utjkipans juk’a pachanak chhijllayañ munapxi sasaw Jeanine Áñez Jilïr Irpirix jichhüw sawiyi.\n“Markasaruw sañ muntha, uraqpacharuw sañ muntha, anqa markanakan jaqir arxatirinakaruw sañ muntha, uka jawillt’äwimpix Bolivia markachirinakan k’umar jakäwip sint jan wal walt’ayasipki” sasaw Áñezax llikan mä qillqat uñt’ayawiyi.\nEvo Morales nayra irpirimp Luis Arce Catacora MAS chhijllayasirimpiw usu utjkipan chhijlläw utjañapx amtawiyapxi; ukatw Kamachiñ Tantachäwin kamach iyawsayawiyapxi, jupanakaw “ukx apnaqapki, munapki ukhamarjamaw apnaqapxi”, ukatw 90 urun chhijlläw utjañap amtawiyapxi sasaw qhanancht’awiyi.\n“Bolivianx, mun jan munaw jaquña, suxta waranq waranq jaqir mä urun anqar usu utjkipan mistupxañap mayisax walja waranq waranq jaqiw (covid-19 usump) piykatayasini, walja patak patak jiwataw utjarakispa” sasaw sawiyi.\nEvo Moralesamp Luis Arcemp marka apnaqañ munapxatapat ukham jank’a jank’ak chhijlläw utjañap amtawiyapxi, musphkayawa sasaw sawiyi.\nUkatw Jilïr Irpirix MAS ukan amtat kamach mayamp k’umiwiyi.\n“Chhijlläw utjañapx munapxtwa, chhijllayañäniwa, usux lurañjamäkan ukjaw lurañäni. Qullirinakamp yatxatatanakamp Chhijllayañ Utankirinakampiw kunürus jaquñjamäspa ukx jiwasar sapxañapa, ukaw yäpar luratäspaxa” sasaw sawiyi.\nUkham jank’a jank’ak chhijlläwitak jawillt’apxatapatx, MAS ukankirinakax jaqix usuntas jan walt’an ukax juchanïni sasaw sawiyi.\n“Chhijllayasirjamax ch’amanïtwa. Janiw chhijlläwin katjasiñatakikixa, jutir chhijlläw atipjañatakis ukhamaraki, ukhamarus Bolivia markachirinakan k’umar jakañaplant nayan marka apnaqañ munañax luririst ukax jan walïspawa” sasaw Jilïr Irpirix sawiyi./RAR


Oseas 4 - Holy Bible [Aymara Bible 1997] - (Ose 4)\nIsrael jakenaca ist'apjjam cuntejj Tatitojj sisqui ucjja. Jupajj jichhajj ch'ajjwaruw manti, qhitinacatejj aca marcan jacapqui ucanacampejja, jupanac pura jan sum sarnakapjjatap laycu, janiraquiw cheka chuymanïñas utjquiti, ni Diosar uñt'añas utjcjjaraquiti.\nUcatwa aca marcajj lutt'at sarnakasqui; aca marcan jaquirinacasti jan ch'amaniquëjjapjjewa; pampanquir animalanacasa, jamach'inacasa, jach'a kotanquir chawllanacasa jiwarjjapjjaquiwa.\nTatitojj siwa: “¡Jan qhitisa mayniru juchañchcpati, ni yakharus tokenokcaracpati! Ch'ajjwañajjasti juma contraquiw, sacerdote.\nJumajj urpachaw aynacht'äta, arumarusti, jumamp chicaraquiw profetajj aynacht'ataraquïni; jumarusti k'alwa t'unjaraquïma.\n“Sacerdotenacan waljanïpjjatapatsti, juc'ampiracwa naya contrajj juch lurapjje; uca laycuw nayajj jach'añchäwipsa p'enkaru tucuyaraquï.\nMarcajjan juchan luratapatwa mank'apjjejja; ucatwa jakenacajjan juc'ampi jucha lurapjjañapa munapjjejja.\nAca marcarusa, sacerdotenacarjamaraquiw mutuyaraquëjja jan wali sarnakäwinacapatjja,\nniyaquejjay Tatitur sirviñ apanucupjjchejja, mank'asipcaniwa, ucampis janiw sist'asipcaniti, yakhanacampis sarnakasipcaniwa, ucampis janiw wawanïpcaniti.\n“Wachoka juchanacan sarnakañampi, vino machañanacampejja, jakerojj jan amuyun tucuyi.\nMarcajjajj c'ullut qhitsut diosanacaparuw jisct'asi, varanac tokeraquiw yatiñanacsa thakapjjaraqui. Wachoka juchampi apnakatajja, marcajjajj pantjat thaquinacanwa sarnakasqui; Diosap apanucusaw yakhanacampi juchanacan sarnake.\nAlto kollunacana loma patanacanwa incienso loktasipjje sacrificionac churasa; uqhamaraqui roble, álamo, encina sat kokanacan ch'iwinacapanwa loktasipjjaraqui, uqhamarus phuchanacamajj wachoka jucha lurapjje, yojjch'anacamas yakha chachanacampi sarnakapjjaraqui.\nUcampis janiw nayajj phuchanacamar wachoka jucha luratapatjja ni yojjch'anacamarus yakha chachanacampi sarnakatapatjja mutuycäti, jumanacpacha jan wali warminacampi sarnakapjjatam laycu; sacrificionac loktañataquisti jan wali sarnaker warminacampiw chicachasipjjtajja, jumanacataquisti uca jan wali sarnacañajj mä cultjamawa. ¡Uqhamwa mä marcajj aynacht'awayi jan amuyt'asitap laycojja!\n“Jumatejj Israel marca wachoka jucha lurañan sarnakätajja, Judá marcaquisay jan juchjja lurcpati. ¡Jan jumanacajj Gilgal chekaru sarapjjamti ni Bet-avén kollurus maqhatapjjamti, Janiraqui Tatit laycusa juramento lurapjjamti!\nIsrael marcajja naya contra sayt'asiriwa mä uri vaca kallur uñtata: uqhamasti, ¿Tatitojj suma pastonacaru awatiraquispati oveja wawanacäpcaspas uqhama?\n[17-18] Efrainajj yakha diosanacar yupaychañaruw catuyasjje takeniw umat tama jakenacäpcaspas uqham liwirtawayapjje. Mayampi mayampwa wachoka jucha lurapjje, suma jach'añchäwit sipansti p'enkachatäñacwa munapjje.\n¡Mä thayaraquiw jupanacarojj apasjjani, yakha diosanacar yupaychapjjatapatsti p'enkasipjjaraquiniwa!”


Éxodo 35 QA97 - Moisesasti take israelitanac - Bible Search\nSamarañ urjjata yatichäwinaca\n1Moisesasti take israelitanac jawsthapisa tantachasinsti sänwa: “Tatitusti acanac lurañaswa muni: 2Sojjta uru irnakasaw cunanacsa lurañasa, ucampis pakallko urusti jumanacataquejj kollanäniwa, samarasa Tatitur jach'añchañ ururaqui. Ucampis qhititejj uca urojj cunsa lurcani ucajja jiwayatäñapawa. 3Uqhamarac cawqhantejj jumanacajj jacapcta ucanjja samarañ urojj janipuniw cuna ninsa nactayapjjaraquïtati” sasa.\nTatitumpi Jiquisiñ Carpa lurañataqui\n4Moisesasti take israelitanacarojj aqham sänwa: “Tatitusti take acanac lurañaswa muni: 5Jumanacajj Tatitutaquejj mä ofrenda apthapipjjam. Take qhitinacatejj Tatituru chuymapat ofrenda churañ munapqui ucanacajja take chuymaw churapjjañapa kori, kollke, bronce ucanac apanisa. 6Uqhamarac azul tela, wila morado tela, wila tela, lino sat suma hilo, cabriton t'awrapa, 7ovej lip'ichi wilaru teñita, tejón sat animalanacan lip'ichipa, acacia sat lawanaca, 8aceite mechanac naqhayañataqui, suma k'apquir perfumenaca loktaña aceitetaqui, uqhamarac suma inciensotaqui. 9Uca quipcarac ónice sat kalanaca, uqhamarac yakha suma kalanaca; efod, pectoral sat sacerdoten isinacaparu ch'okjjatañataqui.\nTatitumpi Jiquisiñ Carpan yänacapa\n10“Take qhitinacatejj suma amuyt'ampi suma yänac lurirïpqui ucanacaw jutapjjañapa Tatitojj cuntejj sisqui take uca yänac lurañataqui: 11Kollana chekanjja carpapamppacha, uca carpan techonacapa, ganchonaca, tablanaca, utachañatac lawanaca, jach'a sayir poste lawanaca, orak mankher utt'añapamppacha, 12arcjja callañanacapampi, tapampi uqhama, uca quipcarac imjjatqui uca velopsa, 13mesa callañapamppacha, uqhamarac take yänacapampi; t'ant'sti Tatitun nayrakatapar uchañataqui, 14khanayañataqui candeleronacjja yänacapamppacha, aceitsa mechanac khanayañataqui, 15incienso naqhayañ altarsa callañapamppacha, loktañ aceite, suma k'apquir incienso, cortina kollana chekar mantañawjataqui, 16sacrificionac naqhantayañatac altara broncet lurata rejillapampi, uqhamarac callañanacapamppacha, take yänacapamppacha, uca quipcarac uma uchañ tinajsa uchañapamppacha, 17uqhamarac cortinanacsa patiotaqui, poste lawanacapamppacha, utt'añanacapamppacha, patior mantaniña puncutaquis mä cortina, 18uqhamarac kollan chekan patiopataquisa ch'acurunacsa, lazonacapamppacha catt'ayañataqui; 19uca quipcarac lurapjjañapawa kollana chekan sacerdoten lurañanacapa lurañataquejj sacerdote isinaca, Aaronataqui suma kollana isinaca, uqhamarac wawanacapataquisa sacerdote isinacsa.”\nJakenacan ofrenda apanipjjatapa\n20Take israelitanacajj Moisesan ucatjja sarawayjjapjjänwa. 21Ucampis take qhitinacatejj chuymanacapan amthapisisajj take chuymanacapampi Tatitutac ofrendanaca apt'ata cutt'anipjjäna, Tatitumpi Jiquisiñ Carpajj lurasiñapataqui, take yänacampi, uqhamarac sacerdoten kollan isinacapsa. 22Ucatsti take chachanaca, warminacaw chuymapatjama apanipjjäna t'irt'asiñ ganchonaca, sortijanaca, argollanaca, uqhamarac korit lurat brazaletenaca, yakha korit lurat yänacampi. Sapa mayniw korit lurat yänaca apanipjjäna cuntejj Tatitur catuyapcäna ucanaca. 23Take qhitinacantejj utjcäna azul telanaca, wila morado tela, wila tela, lino sat suma hilo, cabriton t'awrapa, ovej lip'ichi wilar teñita, jan ucajj tejón sat animalanacan lip'ichinacapsa ucanaca apanipjjäna. 24Take qhitinacantejj kollkesa, jan ucajj broncesa utjcäna ucanacajja Tatitutaquiw apanipjjäna. Uqhamarac qhitinacantejj acacia sat lawanacajj utjqui ucanacsa apanipjjaraquïnwa cunanacatejj munasqui ucanaca lurañataqui. 25Uca quipcarac take suma amuyt'an warminacasti amparanacapampejj kapupjjaraquïnwa azul, wila morado, wila ch'anqhanaca, uqhamarac lino sat suma hilonacsa. 26Uqhamarac cawquïr warminacatejj cunsa lurañ yatipcäna, uqhamarac chuymanacapan cunsa lurañ munapcäna ucanacajja cabritona t'awranacapataracwa kapupjjaraquïna. 27Jilïri jakenacasti apanipjjaraquïnwa ónice sat kalanaca, uqhamarac yakha suma kalanacampi sacerdotena efod, pectoral sat isinacapa patjjaru ch'okjjatañataqui. 28Ucjjarusti apanipjjaraquïnwa suma k'apquir perfumenaca, mecha naqhayañatac aceite, loktañataqui aceite, uqhamarac suma k'apquir incienso nact'ayañataqui.\n29Take israelit chachanaca, uqhamarac warminacaw chuymanacapan amthapisipjjäna cuntejj Tatitojj luram siscäna uca lurañan yanapt'añjja, ucatsti take chuymaw ofrenda Tatitutac apanipjjäna.\nTatitumpi Jiquisiñ Carpa luririnaca\n30Moisesasti israelitanacarojj sänwa: “Uñjapjjam, Tatitusti Judá tributa Bezaleel sat chacharuw ajlli, jupasti Uri sat chachan yokapawa, uqhamarac Hur sat chachan allchhiparaqui. 31Diosajj Ajayupampiw phokt'i yatiñanïñapataqui, suma amuyt'anïñapataqui take cunanac yatirïñapataqui, uqhamarac take cunanac lurirïñapataqui. 32Uca quipcarac planonac lurañapataqui, uqhamarac korita, kollketa, bronceta yänac lurañapataqui. 33Uqhamarac suma kalanaca luras uchañapataqui, lawanaca, yänaca, planonaca yakha yänacamp lurañapataqui. 34Ucjjarusti churaraquïnwa suma amuyt'a, yatichañapataqui. Juparu, Aholiab sat chacharu, acasti Ahisamac satan yokapänwa Dan sata tributaraqui. 35Ucat jupanacarusti take cunanac lurañ amuyumpiw phokt'i planonac lurañanacampi azul telaru, wila morado telaru, wila telaru, lino sat suma fino hilompi bordañanaca, uqhamarac yakha suma yänacampi lurañanaca.


Eclesiastés 2 - Holy Bible [Aymara Bible 1997] - (Ecl 2)\nUcatjja chuymajjanjja saractwa: “Jichhasti nayajj yant'äwa cusisiñana; suma jacañanwa jicjjatasï” sasa. ¡Ucampis ucajja inamayaruquiwa tucuwayi!\nUcatjja nayajj sistwa: “larusiñajja lokhe cancañawa, cusisiñanacasa janiw cuna asquïcaraquisa.”\nYatiñampi apnakata amuyojjanjja, munäyätwa yant'aña vinompi cusisiña, ucatsti uca machañaru catuyasirista ucati jaketaquejj asquïspajja aca oraken jact'at urunacapana uc yatiñataqui.\nJach'a luräwinacwa lurta; palacionacwa sayt'ayta; uvas yapunacajjas utjaraquituwa.\nUcjjarusti yapunaca, pankar yapunacaraqui lurasta, ucanacaru achu alinaca ayrusiracta.\nEstanquenaca luraracta, ayrut achu alinacaru umampi irpjjatañataqui;\nalasiractwa sirvirinaca chachatsa warmitsa, utjaraquituwa utajjan nacit sirvirinacajjasa; uqhamaraquiw utjitu walja vacanacasa, ovejanacasa, nayat juc'amp nayra Jerusalenan utjapcäna ucanacat sipansa.\nMontonanacwa apthapta kori, kollke, suma imasitanacajjasa, ucanacasti nayra reyinacancänwa yakha provincianacana. Utjaraquitänwa k'ochurinacasa chachatsa warmitsa, jakenacan cusisiñanacapäquis ucanacasa, uñt'atanacajjasa waljaw utjitäna.\nNayajj jach'apuniw tucjjäyäta, uqhamarac qhitinacatejj nayat nayra Jerusalenan jacapcäna ucanacat sipansa, juc'amp yänacanïyätwa. Ucjjarusti take yatiñjja janiw chhaktaycäyätti.\nCuntï muncäyäta ucjja luräyätwa; cunampitejj cusisiñ muncäyäta ucampejj cusisïyätwa. Chuymajjanjja take luratanacajjatwa cusisïyäta, ucatsti uca cusisiñawa nayan pagojjäna.\nUcat nayajj lup'ista take luratanacajjata, uqhamarac kawkha ch'amatejj apsutäqui ucanacatsa, ucatsti amuyasiractwa take ucanacajj inamayaquiwa, thayarusa catthapï siscsna uqhamaquiwa, ucatjja janiw cuna asquis aca orakenjja utjquiti.\nUcatsti amthapisiractwa yatiñata, pisi amuyt'anïñata, uqhamarac pisi amuyt'anjam parlañatsa. ¿Cunat juc'ampsa luraspa nayjjaru reyïcani ucajja, janiti nayra cunatejj luratäcäna ucaquïcanejja?\nUcatjja nayajj uñjtwa yatiñajj juc'amp asquïtapa, pisi amuyt'anïñat sipansa, cunjämatejj khanajj juc'amp asquïqui ch'amacata sipansa uqhama.\nYatiñanejja sumwa nayrapampi uñatati, ucampis pisi amuyt'anejja ch'amacanjamwa sarnake. Ucampis amuyaractwa paninpacharusa pachpaquiraquiw suyt'asqui,\nucatwa sista: “Cunatejj pisi amuyt'aniru suyt'asquejja ucaraquiw nayarojj suyt'araquitu, uqhamasti wali yatiñanïñajjajja janiw nayataquejj cuna asquïquisa.” ¡Ucasa inamayaquiwa!\nYatiñan jaketsa, pisi amuyt'anitsa janipuniw qhitis amtascjjapjjaniti; urunac pasjjatatsti takew armatäjje, uqhamarac yatiñanisa, pisi amuyt'anisa pachpaquiw jiwapjje.\nNayajj jacañarojj uñisïyätwa, take cunatejj aca oraken lurasqui ucan naya toke sayt'asitap laycu. Take cunasa chekpachanjja inamayaquiwa, ¡thayarusa catthapï siscsna uqhamaquiwa!\nUñisiraquïyätwa take cunanactejja aca oraken lurascäyäta ucanacaru, take ucanacjja nayjjaru jutañapäqui ucar jaytañajjataqui.\nUcatsti, ¿qhitirac yatispa nayjjaru jutcani ucajj ch'iqhïchini, jan ucajj pisi amuyt'anïchini ucjja? Ucampis catuntasispawa take cunanactejj wali ch'amampi, yatiñampi aca orakena lurcta ucanacjja, ¡ucasti inamayaraquiquiwa!\nAca orakena luratanacajja uñjasinjja, llaquisïyätwa uca take luratajjata.\nMaynejj yatiñampi, uñt'añampi, suma luraña yatitampi luratapajja jaytjjañataquiquiwa, qhititejj jan lurcäna take ucanaca jupan catuntasiñapataqui. ¡Acasti inamayaquiwa, uqhamarac jach'a jan cheka luräwiraquiwa!\nUqhamasti, ¿cuna ascsa jakejj apsu aca orakena take ucanac lurasinjja, uqhamarac uca take llaquisisinjja?\nTake jacañapanjja t'akhesiñaquiw utji, uqhamarac llaquisiñanacaquiwa; janiw arumasa amuyupanjja samarquiti, lup'iscaquiwa. ¡Ucasti inamayaquiwa!\nJakejj mank'asispa, umasispa, uqhamarac luratapampisa cusisiraquispa uqhamanwa asqui luraspa. Amuyt'aractwa acajj Diosataraqui jutatapa.\nJan jupäspa ucasti, ¿qhitirac mank'aspa, cusisiraquispasti?\nChekpachansa Diosaw churi yatiña, uñt'aña, uqhamarac cusisiña qhititejj jupatacjamäqui ucaru; ucampis jucharar jakerojja lurañwa churi apthapiñataqui, uqhamarac imasitanaca montonañapataqui, ucatsti qhititejj jupatacjamäqui ucar churjjañataqui. ¡Acasti inamayaquiraquiwa, thayarus catthapï siscsna uqhamaquiwa!


Josué 6 - Holy Bible [Aymara Bible 1997] - (Jos 6)\nJericó marcan take puncunacapasti jist'antatänwa, janiraquiw qhiti jakes mistcänti ni mantcaraquïnsa israelitanacan jan mantapjjañapataqui.\nUcampis Josué chacharojj Diosajj sänwa: “Nayaw jumaru aca Jericó marca amparamar catuysma, uqhamaraqui reyipsa, soldadonacapsa.\nJumanacasti israelit soldadonaca, sojjta uruwa, urun mä cuti, Jericó marca muytapjjäta.\nPakallko sacerdotenacaw Diosan arcap nayräjjap sarapjjani sapa mayni mä pututu apt'ata, pakallko uröjjani ucqhajj, pakallko cutiw marcaru muytapjjäta, ucatsti sacerdotenacajj pututu phust'apjjani.\nCunapachatejj pututu phust'iri ist'apjjät ucqhajj, jumanacaw wali jach'at art'apjjäta, ucatsti take Jericó marcan perkanacapajj tincuraniwa. Ucatwa take jumanacajj chekaqui Jericó marcar mantapjjäta” sasa.\nJosué chachasti sacerdotenacaru jawsasinjja sänwa: “Jumanacasti Diosan arcap apapjjam, ucatsti pakallkonirac sarapjjam pututunac apt'ata Diosan arcap nayrakata.”\nJakenacarusti saraquïnwa: “Jumanacasti marca muytapjjäta, cawquïri jakenacatï nuwasipcan ucanacasti Diosan arcap nayrakataparac sarapjjpan” sasa.\nTakenis cunjämtï Josué chachajj siscäna uqhamwa lurapjjäna, pakallko sacerdotenacasti pututunacap phust'añ kalltapjjäna, Diosan arcap nayrakat sarasina.\nCawquïri jakenacatï nuwasiñatac sarapcän ucanacajj, sacerdotenacan nayrap sarapjjäna, khepat jutir jakenacasti Diosan arcap khepäjjaparac jutapjjäna, sacerdotenacasti jan samart'asaraquiw pututunacap phusapjjäna.\nJosué chachasti israelitanacarojj sänwa: “Janiw cuna arus ist'asiniti janiraquiw cunsa parlapjjätati, nayaw sasipcäma cuna horasatejj jach'at art'apcäta ucjja” sasa.\nJosué chachasti, Diosan arcapajj Jericó marca mä cuti muytpan, sänwa, uqhama lurasinjja jupanacajj campamentoruw cuttanjjapjjäna uca arumajj ucan kheparañataqui.\nKhepärmanthisti Josué chachajj wali alwat sartasïna, ucatsti sacerdotenacajj Diosan arcap apjjarusinjja nayrakataruw sarapjjäna.\nUca pakallko sacerdotenacasti Diosan arcap nayrakat sarapjjäna pututunac phust'asisa, jupanacan nayrapa nuwasir jakenacajj sarapjjaraquïna, mayninacasti Diosan arcap khepataraqui jutapjjäna, janiraquiw pututunacas amuct'apcänti.\nKhepa urusti jupanacajj mä cutiw Jericó marcarojj muytapjjäna, ucatsti campamentoruw cuttanjjapjjaraquïna; sojjta ururaquiw uqham lurapjjäna.\nPakallko uru purinipanjja, israelitanacajj alwat sartasinjja marcaruw muytañ kalltapjjäna, uca urusti pakallko cutiraquiw Jericó marcarojj muytapjjäna.\nCunapachatejj sacerdotenacajj pututunacap phust'apjjäna pakallko cutina ucqhajj, Josué chachasti takpacha Israel marcaruw säna: “¡Jichhasti jach'at art'apjjam! Diosasti Jericó marcjja jumanacaruw catuyapjjtam.\nAca marcanquirinacasti k'alaw tucjatäni, ucajj Tatitur loktatäcaspas uqhama, ucatsti Rahab warmiruquiw jacañapjja khespiyapjjäta uqhamaraqui take familiaparusa jupajj uñakeri jakenacasaru utapar catokatap laycu.\nJumanacasti janiraquiw cunsa aptasipjjätati, ni cunsa llamct'apjjaraquïtati aca marcanjja, jan ucasti takew t'unjatäñapa Tatitur loktatäcaspas uqhama. Jumanacatï jan uqham lurapcäta ucqhajj Diosan maldicionapaw aca Israel marcaru jutani.\nUcampisa kori, kollke, uqhamarac bronce, hierro ucanacajja Diosaru loktatäniwa, Diosataqui imataraquïniwa” sasa.\nUqhamaw takpach Israel marcajj jach'at art'apjjäna, sacerdotenacas pututunacap phust'apjjaraquïna, ucatsti mayac Jericó marcan perkanacapajj tincjjäna. Ucatsti take Israel jakenacaw marcarojj catuntañatac chhuqhuntapjjäna.\nUcjjarusti jiwarayapjjänwa espadampi take jakenacaru, warminacaru, waynanacaru, chuymani jakenacar cuna; uqhamaraquiw take uywanacaru, vacanacaru, ovejanacaru, asnonacarusa. Take cunatï Jericó marcan utjcäna ucanac jiwarayapjjäna, Diosaru mä sacrificio loktasina.\nJosué chachasti uca pani uñaker sarir jakenacarojj sänwa: “Sarapjjam uca Rahab sat warmin utaparu, ucatsti irpsunipjjam take familiapamp chica, cunjämtï jumanacajj sapcatäta uqhamar phokhasa.”\nUca pani uñaker sarir jakenacasti Rahab warmin utaparu mantasinjja, juparu, awquiparu, taycaparu, jilanacaparu, take familianacaparuw ankaru irpsunïna, ucatsti campamentotjja juc'ampi jaya chekaruw jaytanipjjäna jupanacar jan cunas camachañapataqui.\nUcjjarusti israelit jakenacajj ninampiw Jericó marca phichhantapjjäna, take cunatï utjcäna ucanacampi. Kori, kollke, broncet, hierrompit lurat yänacacwa Diosatac jilt'ayjjapjjäna.\nJosué chachasti Rahab warmirojj jacañapjja khespiyänwa uqhamarac familiaparusa, uca warmejj pani uñaker sarir jakenacaru utaparu imantatap laycu. Uca urut jichhürcamaw Rahab warmin wawanacapajj israelit jakenacampi chica jacasipqui.\nJosué chachasti uca tiemponjja aca arunacwa Israel marcarojj arsuwayäna: “Diosasti maldispan cawquïri jaketï aca Jericó marca wastat sayt'ayani ucarojja; utan cimientopas jilïr yokap patjjaruraqui sayt'ayaspan, puncunacapasa sullca yokap pataruraqui sayt'ayaspan” sasa.\nUqhamaw Diosajj Josué chacharojj yanapäna, uqhamarac sutipasa take jakena aytataraquïnwa.


1 Samuel 7 - Holy Bible [Aymara Bible 1997] - (1Sam 7)\nUqhamasti Quiriat-jearim chekan utjasir jakenacajj jutasinjja Tatitun arcapjja apasjjapjjänwa, Abinadab sat jaken utaparuw jaytapjjaraquïna, ucasti mä kollu patancänwa; Eleazar yokaparuraquiw Tatitur catuyapjjäna uca arca uñjañapataqui.\nPä tunca maraw pasjjäna cuna urutejj Tatitun arcapajj Quiriat-jearim satäqui uca chekaru uscutatjja, take Israel marcpacharaquiw Tatituru walpun thaktapjjaraquïna;\nucatwa Samuelojj take israelitanacaru saraqui: “Jumanacatejj take chuymampi Tatitur cutt'anjjapjjäta ucapachajja, uca yakha diosanacamsa, Astarté diosanacamsa apanucjjapjjañamawa, ucatsti jacañanacamjja jupa saparuquiw churjjapjjañamaraqui, jupa saparuquiraquiw yupaychapjjañama. Ucapachaquiw jupajj take filisteo jakenacan amparapatjja khespiyapjjätam” sasa.\nIsraelitanacasti chekapuniw Baal diosanacsa, Astarté diosanacsa apanucjjapjjäna, ucatsti Tatitu saparuquiraquiw yupaychapjjäna.\nUcatsti Samuelojj saraquïnwa: “Take Israel jakenacarojj Mizpa sisqui uca chekar tantacht'apjjam, ucat nayajj jumanacatac Tatitut mayï.”\nIsraelitanacasti Mizpa chekaruw tantacht'asipjjäna, ucanwa uma apsupjjäna, uca umwa waratatapjjäna mä ofrendäcaspas Tatitutaqui uqhama. Uca urusti ayunapjjänwa, khanwa arsusipjjaraquïna Tatitu contra jucha luratanacapjja. Uca Mizpa chekanjja Samuelojj israelitanacan jach'a jilïripa tucjjaraquïna.\nFilisteonacasti israelitanacan Mizpa chekan tantacht'atätap yatisinjja, filisteonacan jilïrinacapajj israelitanac contraw jutapjjäna. Israelitanacasti uc ist'asinjja wal ajjsarapjjäna.\nSamuelorusti sapjjaraquïnwa: “Tatitu Diosasaru mayiscaquim jiwasanacataqui, filisteonacan amparanacapat jiwasaru khespiyañapataqui” sasa.\nSamuelosti mä ovej kallu catusinjja uqhampachwa Tatiturojj sacrificiot loktäna, Israel marcataquiraquiw Tatitut wali mayïna, Tatitusti mayitaparojj ist'araquïnwa.\nCunapachatejj Samuelojj sacrificio Tatitur loktascän ucapachaw filisteonacajj israelitanacaru nuwarañataqui jutapjjäna, ucatwa Tatitojj jupanacarojj mä jach'a khejjo khejjo apayani, ucatsti wali sustjasipjjaraquïna, uqhamatwa israelitanacajj atipjapjjaraquïna.\nMizpa sisqui uca chekatsti israelitanacajj janc'aquiw mistuwayapjjaraquïna filisteonacar arctañataqui, ucatsti Bet-car sisqui uca aynachcamaw arcantapjjäna.\nUcatsti Samuelojj mä kala ittasin Mizpa, uqhamarac Sen sisqui uca taypiruw ayruntäna, Eben-ezer sasaw suticharaquïna: “Jichhacamaw Tatitojj yanapasquistu” sasa.\nFilisteo jakenacasti atipjatäpjjänwa, janiraquiw mayampsa Israel marcarojj nuwiri jutcjjapjjänti; Samuelon jacañapcamasti Tatitojj filisteonac contrapunïnwa.\nCawquïri marcanactejj filisteonacajj israelitanacat aparapcatayna ucanacasti Ecrón sisqui uca chekat kalltasina Gat sisqui ucacamajja wasitatwa israelitanacancjjäna. Uqhamatwa israelitanacajj filisteonacan amparanacapat orakenacapjja cutsuyasjjapjjäna, israelitanacampi, amorreonacampi sumancañaw utjaraquïna.\nSamuelosti take jacañapanjja Israel marcan jilïripapunïnwa.\nSapa mararaquiw Betel, Gilgal, uqhamarac Mizpa sisqui uca chekanacaru sarirïna, take uca chekanacan israelitanacan ch'ajjwanacapa uñjiri.\nUcatsti Ramá sisqui uca chekaruw cuttanjjaraquirïna, cawqhanccäntejj utapajj ucaru, ucqhatpachawa Israel marcarojj apnakaraquïna. Ucansti mä altarwa Tatitutaquejj sayt'ayaraquïna.


Global Voices Aymarata » Bolivia: Abraham Bojorquez, Hip Hop Aymarat Jayllir Yaqhapachar Sarxatapa · Global Voices Aymarata » Print\nJaqukipäw uñt'ayata/apkatata 17 sata qallta phaxsi 2009 16:00 GMT 1\t · Qillqiri Eduardo Avila Jaqukipiri Ruben Hilari\nCategoria-naka: Latin America, Bolivia, Arte y Cultura, Ethnicity & Race, Indígenas, Musica, Popular Post, Phisqha qillqata!, Mä phaxsi, Paya qillqata, Kimsa Phaxsi, Phisqha qillqata, Suxta Phaxsi, Tunka qillqata, Mä mara, Pä maranaka, Pä tunk phisqhan qillqata, Phisqha tunk qillqata, Phisqha maranaka, Paqallq tunk phisqhan qillqata, Patak qillqata, Tunka maranaka, Pä patak qillqata, Kimsa patak qillqata, Pusi patak qillqata\nMayni jilax Altu Pat Markat, Alberto Medrano “Letras Alteñas” sat bloguerux, Rio Seco tuqin uñjatayna [es] , Abrahamux kunamtix jayllintirikana uka. Ukhamarus walja waynanakapunirakiw hip hop jaylliwinakapatx amtawayapxatayna. Jaylliwinakapax nayraqatar sartañ amuyumpitaynawa, ukhapur uñjasiñ amuyumpi, ukhamarus Octubre 2003n mar amtasisina.\nKhaya 1990n qallta maranwa, Bojorquesz jilax Brazil markaruw, isinak ch'ukuñan irnaqiriw saratäna, ukanwa hip hopx yatiqanitäna. Altu pat markar kutt'anisasti “Ukhamaw y Ke ” uka sutimpiw jaylliñ qalltatäna, ukhamarus aymara arutpun sapakutis jayllitäna. Cristina Quisbert, Bolivia Indigiena tuqitxa, Bojorquez jilax yakhakasta jaylliña uñstayawayi [es] , sarakiwa. Sarnaqawinatak, arsusiwinakat, aymaranakan sarnaqawinakapata ukhamarus jaylliwinakapampix waynanak nayraqatar sarantayawayatayna.\nJaniw akharuk taqikunasa tukuskit, La Mala Palabra blog tuqinkirix, akham sasaw sawayi: Jiwxatapat arkirinakapax walpuni Bojorquezatx amtapxi. Ukhamarus, uka blog tuqinx uñacht'ayiwa masinakapan phamillanakapan phutunakapa. jupasti wali uñt'ata ukhamarus yäqata ukhamataynawa .\nWalijaniw microphun aptasisinx jupat amtapxatäna, jikisiñkam sañataki, qawqha suma kunakanatix jaqxamax uk sañataki, sutipax nayaraqatar sarantaskakiniwa sañataki. La Mala Palabra tuqitxa qillqt'aniwayiwa qawqha sumakanatix  imawipax ukatuqita, waljan arkirinakaparurakiw muspharayatayna, jayllir masinakaparu. Ukham taqiwjat jutirinakampix, mä amuyumpikiw jach'acht'apxatayna.\nUraqir jan walt'ayirinak ukanak tuq jaylliwayatayna. Bojorquez jilax”Ukhamaw y Ke” ukatuqiw aymar arut jayllt'awayatayna, kastill arur jaqukipt'asaraki. Juk'ampirus, Bolivia markpachat jallir masinakapax purisinipkakitanawa, Ronaldo, Animal de Ciudad , Santa Cruz tuqita. Bojorquezax Latinu Amerika markanakanwa jayllintawayatayna, ukhamarus waljan wali uñt'at jayllirinakampiw jayllintawayatayna, Manu Chao, Bernit Vergarabat jupanakampi. Tukuyañatakisti, Pez Fumaduran Blog qillqiripax akham  sasaw arst'awayatayna jiwxatapat yatisinxa.\nJaniw alik, wali uñacht'ayasirikti chuyma us pachanakanxa, ukatsipansti Abrahamun jakañ tukuyxatapatxa chuymarupuniw ch'allxtayitu. Mä churawin wayna jayllt'iri, jan axsarayasiñampi, jayapachar uñtir waynaw aka markasanxa, “Ukhamaw y Ke” uka mayacht'awix aka markar apnaqañ tuqitwa, hip hop tuqitwa aka markasan uñacht'ayawayitu. Ukhamarus wawitajamp jank'a aruskipañ amuyt'ayawayitu… ukhamatwa nayraqatar aka t'aqhisiñ uraqin sarantañataki. waljanitakiw jan wali chhaqhawipuniwa chhaqhawipaxa… jaylliwinakapax ist'asax, yatiqawaytanwa waynanakan sarnaqawipata, jisk'achasiñ tuqita ukatsti jiwaspachp jan amuyt'atas tuqinakata\nURL to article: https://aym.globalvoices.org/2009/09/10\n Rio Seco tuqin uñjatayna [es]: http://elaltonoticias.blogspot.com/2009/05/bolivia-mi-homenaje-para-abraham.html\n Ukhamaw y Ke: http://www.myspace.com/ukamauyke\n Bojorquez jilax yakhakasta jaylliña uñstayawayi [es]: http://boliviaindigena.blogspot.com/2009/05/se-fue-abraham-bohorquez-de-ukamau-y-ke.html\n jupasti wali uñt'ata ukhamarus yäqata ukhamataynawa: http://revistalamalapalabra.blogspot.com/2009/05/foto-wara-vargas-el-entierro-es-hoy-las.html\n tuqitxa qillqt'aniwayiwa qawqha sumakanatix: http://revistalamalapalabra.blogspot.com/2009/05/bojorquez-se-fue-pero-la-lucha-sigue.html\n Animal de Ciudad: http://animaldeciudad.blogspot.com/2009/05/asi-son-las-cosas-ukamau-y-que.html\n qillqiripax akham: http://pezfumador.wordpress.com/2009/05/22/hasta-pronto-ukamau-y-ke


Éxodo 3 QA97 - Moisesasti Jetro sat awcch'ipan - Bible Search\nDiosajj Moisesaruw jawsi\n1Moisesasti Jetro sat awcch'ipan ovejanacapwa awatïna, uca awcch'ipasti Madián sat chekanjja sacerdotënwa. Ucampis mä urojja ovejanacwa wali jayaru wasaranjama anaquïna, Horeb sat Diosan kolluparu puriñcama. 2Ucansti Tatitun angelapaw uñstäna mä ninjama zarza sat ch'aphi alinac taypina. Ucampis Moisesajj uñjänwa ch'aphinacan nina akasquiri, ch'aphisti janiw naqhantcänti. 3Ucatsti Moisesajj sänwa: “¡Cunaraquïpacha wali mayjaraquisä! ¿Cunatsa ch'aphinacajj jan naqhantpacha? Uñjanipunï” sasa.\n4Tatitusti Moisesar jutir uñjasinjja zarza sat ch'aphinac taypitwa jawsäna:\n—¡Moisés, Moisés! —sasa.\n—¡Acäsctwa nayajja —sasaw saraquïna!.\n5Ucat Tatitojj saraquïna:\n—Jan jac'achanimti, wisqhuma cayumat apsusim cawqhanctatejj uca orakejja kollanawa. 6Nayätwa nayra awquinacaman Diosapajja, Abraham, Isaac, Jacob ucanacan Diosapajja —sasa.\nUcatsti Moisesajj ajanupwa imantasïna, jupajja Diosaru uñcatañjja wali ajjsarayasïna uca laycu. 7Ucat Tatitojj saraquïnwa:\n—Nayajja sumwa uñjta, cunjämtejj marcajjajja, Egipton t'akhesipqui ucjja. Uqhamarac uca wali munañani jakenac causa arnakasipjjatanacapsa ist'aractwa, ucampis nayajj sum yatta jupanacan t'akhesitanacapjja. 8Ucatwa nayajj jutta egipcionacana amparapata marcajjar khespiyasa mä jach'a suma orakeru apjjañataqui, cawqhantejj lechesa, misq'isa umjam jalasqui ucaru. Uca orakenacansti cananeonaca, hititanaca, amorreonaca, ferezeonaca, heveonaca, jebuseonaca, ucanacaw jacapjje. 9Jichhasti, israelitanacan arnakasipjjatanacapsti nayajj ist'twa. Uqhamarac uñjaractwa egipcionacajj cunjämtejj t'akhesiyapqui ucanacsa. 10Uca laycu jumajj sarjjarum, nayasti faraonan ucaruw qhithäma Israel marcajja, Egiptot apsuniñamataqui.\n11Ucatsti Moisesajj Diosarojj sänwa:\n—¿Qhitïtsa nayajja, faraonan ucaru sarasina Egipto marcat israelitanacaru apsuniñataquejja? —sasa.\n12Ucampis Diosajj saraquïnwa:\n—Saram, nayawa jumampiscäjja, acäniwa mä unanchajja naya pachpa jumaru qhithatajjata; marcajjaru Egiptota apsunisasti jutapjjätawa aca kolluru, ucanwa jumanacajj nayaru yupaychapjjetäta —sasa.\n13Moisesasti Diosarojj saraquïnwa:\n—Nayatejj sarasina israelitanacarojj säjja: ‘Nayra awquinacaman Diosapaw nayarojj qhithanitu’ sasa. Ucatsti jupanacajj nayaru jisct'apjjetaspa: ‘¿Cunas sutipajja?’ sasa; ucqhasti nayajj, ¿cun säsa jupanacarojja? —sasa.\n14Ucat Diosajj Moisesarojj saraquïnwa:\n—NAYÄTWA QHITÏCTEJJ UCAJJA. Uqham sasaw israelitanacarojj säta: ‘NAYÄTWA sisqui ucawa qhithanitu jumanacan ucarojja’ sasa.\n15Ucampis Diosajja Moisesarojj sascaquïnwa:\n—Israelitanacarojja aqham sätawa: ‘Abraham, Isaac, Jacob uca nayra awquinacaman Tatitu Diosapawa nayarojj jumanacan ucaru qhithanitu.’ —Jupajj siwa:\n—Acawa nayan wiñayatac amtasiña sutejjajja, uca sutejjawa takenitaquisa wiñayan wiñayapataquejja. 16Jichhasti jumajj saram, ucatsti israelitanacan jilïrinacap tantachthapisin sätawa: ‘Abraham, Isaac, Jacob uca nayra awquinacaman Tatitu Diosapaw nayarojj uñstasina aqham situ: ‘Nayajj jumanacarojj ist'apjjsmawa uqhamarac uñjaractwa cunjämtejj Egipton jumanacarojj lurapctam ucanacsa. 17Ucatsti nayajj amttwa Egipto marcan t'akhesiñata khespiyasa, cananeonacana, hititanacana, amorreonacana, ferezeonacana, heveonacana, jebuseonacana, orakenacaparu apjjaña cawqhantejj lechesa, misq'isa umjama jalasqui uca orakeru’ sasa. 18Israelitanacan jilïrinacapasti arunacam ist'asinjja jaysapjjätamwa. Ucatsti jumajja jupanacampiw saräta Egiptonquir reyin ucaru, sätawa: ‘Hebreonacan Tatitu Diosapawa nanacar jicjjatapjjetu. Jichhasti antutjjapjjita wasararu sarjjañanacajjataqui quimsür sararu, ucana nanacan Tatitu Diosajjaru sacrificionac loktapjjañanacajjataqui.’ 19Ucampis nayajj yattwa, Egiptonquir reyejja janiw antutañ munapcätamti, janitejj wali ch'amampi jariyt'atäcani ucajja. 20Uca laycusti, nayajj ch'amajja uñacht'ayasawa Egipto marcarojj azot'ëjja cunayman jach'a muspharcañanacwa jupampi luräjja, ucatwa antutapjjätam sarjjapjjañanacamataqui. 21Ucampis, nayaw egipcionacarojj suma chuyman tucuyäjja, jumanacaru suma uñjapjjañapataqui, cunapachatejj sarjjapjjäta ucqhajja, jani jan cunan sarapjjañamataqui. 22Ucampis sapa mayni warmiwa utap jac'anqui uca warmita jan ucajj utapan jacqui uca warmitsa mayiñapa kollketa, korita lurat yänaca, uqhamarac isinacsa ucanacampiw wawanacamarojj isthapiyawayapjjäta; uqhamatwa egipcionacarojj jan cunani jaytawayapjjäta.


Jan walinak luram satajj ¿kamachiristsa?\nWayn tawaqonakan 10 jisktʼanakapa\n¿Kuna arutsa liytʼäta? Abjasia Abui Abé Acholi Afrikáans Albanés Alemania markan amparamp parlirinakataki Alemán Altaico Aluro Argentina markan amparamp parlirinakataki Armenio Asamés Atié Australia markan amparamp parlirinakataki Aymara Azerí Azerí (alfabeto cirílico) Bambara Bashkir Bassa (Camerún) Batak simalunguno Batako karo Batako toba Baulé Becol Bengalí Bete Biak Birmano Bislama Bolivia markan amparamp parlirinakataki Boulou Búlgaro Caboverdés Camboyano Catalán Cebuano Chabacano Checo Chichewa Chile markan amparamp parlirinakataki Chino Tradicional Chino mandarín (simplificado) Chitonga Chitonga de Zimbabue Chokue Chol Chopi Chuukés Chuvash Cibemba Cinamwanga Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Criollo de las Seychelles Criollo haitiano Criollo inglés de Belice Criollo mauriciano Criollo portugués Croata Cuba markan amparamp parlirinakataki Damara Dangme Danés Dayak Digor Diula Ecuador markan amparamp parlirinakataki Edo Efik Endebele Endonga Endáu Enzema Eslovaco Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Feroés Finlandia markan amparamp parlirinakataki Finlandés Fiyiano Fon Francés Ga Galés Garífuna Georgiano Gokana Gran Bretaña markan amparamp parlirinakataki Griego Guaraní Guerzé Gueré Gujarati Gun Hausa Hebreo Herero Hiligaynon Hindi Hiri motu Hmong (blanco) Holandés Hungaria markan amparamp parlirinakataki Húngaro Iban Ibanag Ibinda Ibo Ilocano Indonesio Inglés Irlandés Isoko Italia markan amparamp parlirinakataki Italiano Japonés Japón markan amparamp parlirinakataki Javanés Kabiye Kabyle Kachin Kannada Kaonde Kayin sgaw Kazajo Kazajo (alfabeto árabe Kekchí Khana Kikamba Kikongo Kikuyu Kiluba Kimbundu Kiniaruanda Kipende Kirguís Kiribatiano Kirundi Kisi Kisonge Konkani (alfabeto latino) Kosrean Krío Kwangalí Kwanyama Lamba Lao Lenie Letón Lhukonzo Lifu Lingala Lituano Lomue Luganda Lunda Luo Luvale Macedonio Macua Malayo Malayálam Malgache Maltés Mam Mambue-Lungu Mapudungún Maratí Marshalés Maya Mazateco de Huautla Mixe del norte Mizo Mongol Moré México markan amparamp parlirinakataki Navajo Ndebele (Zimbabue) Nepalés Ngäbere (o guaymí) Nias Noruego Nyaneka Nyungwe Náhuatl (Centro) Náhuatl (Guerrero) Náhuatl (Huasteca) Okpe Oromo Osético Otetela Otomí Palauano Pangasinán Panjabí Panjabí (escritura nastaliq) Papiamento (Aruba) Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin camerunés Pidgin de las islas Salomón Pidgin nigeriano Polaco Polonia markan amparamp parlirinakataki Ponapés Portugués de Brasil Portugués europeo Purépecha Quebec markan amparamp parlirinakataki Quechua (Ancash) Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Quichua de Pastaza Quiché Romaní (Macedonia) Romaní de Macedonia (alfabeto cirílico) Romaní del sur de Grecia Rotumano Rumano Runyankore Rusia markan amparamp parlirinakataki Ruso Rutoro Samoano Sango Sena Senga Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Sundanés Swajili (Congo) Tagalo Tahitiano Tai Tamil Tandroy Tankarana Tayik Telugu Tetun Dili Tivo Tlapaneco Tojolabal Tongano Toraja Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uigur (alfabeto cirílico) Umbundú Urdu Uruund Uzbeko Uzbeko (alfabeto latino) Vascuence Vendal Venezuela markan amparamp parlirinakataki Vezo Vietnam markan amparamp parlirinakataki Vietnamita Wallisiano Waray-Waray Wayuunaiki Wolaita Xhosa Xitshwa Yacouba Yao Yoruba Zandé Zapoteco (Istmo) Zapoteco (Lachiguiri) Zimbabue markan amparamp parlirinakataki Zulú chin haka chin haka Chin haka gallego sanguir valenciano Árabe Ñanya Ñemba\n¿KUNATSA UK YATIÑAJJ WAKISI?\nKunarutï iyawskta ukarjam sarnaqäta ukhajja, jumaw kun lurañsa amtäta, janiw mayninakajj munañaparjam apnaqapkätamti.\n¿KUNSA JUMAJJ LURASMA?\nAlbertot amuytʼañäni, pä amigopan jakʼachasinir uñjasajja, jupajj wal mayjtʼasi. Aka semanajja, pay kutiw cigarro fumayañ munapjjatayna. Jichhampejj kims kutëjjaniwa.\nMaynïrejj akham siwa:\n“¿Sapaki? Jan llakit sarnaqañamatak may churäma” sasa.\nUkat bolsillopat apsusaw Albertor mä cigarro churañ muni.\nAlbertosti, cigarro aptʼat uñjasajj jukʼampiw mayjtʼasi. Ukat akham sarakiwa:\n“Janiw nayajj munkti, niy yatjjtawa...”\nUkhamaruw maynïr waynajj akham saraki: “¡Kamachtamsa! ¿Ajjsartati?” sasa.\n“Janiwa, janiw ukäkiti” sasaw Albertojj ajjsartʼayasis saraki.\nJupajj Alberton kallachipar amparap loqjjattʼasaw suma arumpi akham saraki: “Jan ajjsaramti, mä cigarrokiwa” sasa.\nMaynïr waynasti cigarro churañatakiw jakʼachasi, ukat akham sarakiwa: “Janiw khitis ak yatkaniti, jiwasakiw yatiñäni” sasa.\nJumatï ukhaman uñjasisma ukhajja, ¿kuns lurasma?\nNAYRAQAT SUM AMUYTʼASIM\n¿Alberton masinakapajj sum amuytʼasisat ukham lurapjjpacha? ¿Janit yaqhan amtayatakejj taqe kuns lurapkpacha? Jupanakajj kuntï mayninakajj lurapki ukakwa lurapjje. Amigonakapamp suma uñjatäñ laykukiw apnaqayasipjje.\nJumatï ukhaman uñjasisma ukhajja, ¿jupanakjamat yaqhanakampi apnaqayasiñ munasma, jan ukajj ukar saykatañatakich chʼamachasisma?\nBibliajj akham siwa: “Chʼikhi jaqejj jan waltʼaña uñjasinjja jaltjjewa, ukampis jan amuytʼasir jaqejja mantaskakiwa, ukatsti ñanqha luräwinak jikjjati” sasa (Proverbios 22:3).\nAwisajja, kuna jan walinakansa uñjasisma ukajj qhana amuykayawa. Mä qawqha waynanakar cigarro fumaskir uñjasma ukhajja, ¿kunsa lurasma? Janïräkipanwa kamsätas uk wakichtʼasisma.\nBibliajj akham siwa: ‘Qʼoma conciencianïpjjañamawa’ sasa (1 Pedro 3:16, NM).\nAkham jisktʼasim: “Mayninakjam taqe kuns lurirista ukhajja, ¿kunjamakis jikjjatasirista?” sasa. Yateqer masinakamajj mä qawqha tiempo askitjam uñjapjjeristamwa. Ukampis qhepatjja, ¿kunjamakis jikjjatasïta? ¿Masinakamampi sum uñjayasiñ laykukit jan walinak luräta? (Éxodo 23:2.)\nBibliajj akham siwa: “Yatiñan jaqejj jan walirojja ajjsariwa” sasa (Proverbios 14:16).\nTaqeniruw mä amtar puriñajj waktʼistu, ukat ukham amtatasat kunjamanakansa uñjasiñäni uksa, amuyasiñasarakiwa. José, Job, Jesús jupanakajja, suma amtanakaruw puripjjäna sasaw Bibliajj qhanañchi, ukampis Caín, Esaú ukat Judas chachanakajj janiw suma amtar puripkänti sasaw qhanañcharaki. Jumasti, ¿kunsa lurarakïta?\nBibliajj akham siwa: “Khititejj jukʼa apnaqañanakan cheqapäki ukajj, walja apnaqañanjja cheqaparakïniwa” sasa (Lucas 16:10). Kunjamanakansa uñjasïta uk sum amuytʼasisin mä amtar purjjsta ukhajja, mayninakar uk yatiyañajj janiw chʼamäkaniti, ni inamayäkarakinisa.\nKuntï amtkta uk yatiyañatakejj janiw wal parlañamajj wakiskapuniti. Jan ukasti, jan pächasisaw ‘janiw’ sañama. Jan ukajj akhamwa sarakisma:\n“Ukjja janiw nayajj lurkäti.”\n“Janiw nayajj ukanak lurirïkti.”\n“Yatjjaraktasä, janiw nayajj ukanak lurkiristti.”\nQhana arunakampi jankʼaki jaysañajj wali askiwa. Ukhamti luräta ukhajja, masinakamajj janiw jan walinak luram sisjjapjjätamti.\nNAYAT SAWKASIPJJASPA UKHAJJ ¿KUNSA LURIRISTJJA?\nJumatï masinakamar istʼäta ukhajja, munañaparjamaw jupanakajj apnaqapjjätam.\nInas masinakamajj akham jiskʼachapjjeristam: “¡Kamachtamsa! ¿Ajjsartati?” sasa. Uka arunakampiw yaqhep wayn tawaqonakajj mayninakar jiskʼachapjje. Ukham jiskʼachatajj ¿kamsasmasa? Akanakwa lurasma:\nSuma arumpiw jaysasma. Inas akham sischisma: “Ukajj cheqäskapuniwa” sasa, ukat kunatsa ukham sista ukwa mä jukʼa qhanañchtʼarakisma.\nQhana arunakampiw jaysasma. Kunatsa ukanak jan lurkta uk qhanañchtʼasajja, akham sasmawa: “Jumjam amuytʼasir jaqejj janiw cigarro fumkaspati” sasa.\nJupanakatï sawkasisipkakïtam ukhajja, sarawayjjañamawa. Qheparaskakisma ukhajja, jukʼampiw jumat sawkasipjjaspa. Ukampis sarjjäta ukhajja, jupanakampi jan apnaqayasiñ munatamwa uñachtʼayäta.\nMasinakamajj jan walinak lurayañ munapjjakipunïtamwa. Ukampis jumaw kunsa luräta uk amtjjañama, qhana arunakampiw uk sañama ukat ukarjamaw lurarakiñama (Josué 24:15).\nJan walinak lurayañ munapkitani ukar saykatañatakejj ¿kunjamsa wakichtʼasirista?\nMasinakajatï jan walinak lurayañ munapjjetani ukhajj ¿kunsa lurirista?\nMasinakamampejj jan apayasimti sat video Internetan jw.org cheqanwa uñtasma (ukatakejj BROADCASTING > VIDEONAKA > WAYN TAWAQONAKATAKI siski ukaruw mantasma).\n1 JISKTʼA ¿Kunjam jaqëtsa?\n2 JISKTʼA ¿Kunatsa suma uñnaqtʼanïñat wal llakistjja?\n3 JISKTʼA ¿Kunjamatsa awk taykajamp sum parltʼasiristjja?\n4 JISKTʼA ¿Kunsa pantjasisajj luriristjja?\n5 JISKTʼA Colegion jiskʼachat uñjasirista ukhajj ¿kunsa luriristjja?\n6 JISKTʼA Jan walinak luram satajj ¿kamachiristsa?\n7 JISKTʼA Maynitï ikintasiñäni sitaspa ukhajj ¿kamachiristsa?\n8 JISKTʼA Abusat uñjasirista ukhajj ¿kamachiristsa?\n9 JISKTʼA Monot jutatätanwa sapki ukarojj ¿creyiñajäspati?\n10 JISKTʼA ¿Biblia liyiñajj yanaptʼitaspati?\nText Aka archivonakanwa qellqatanak apaqasma Wayn tawaqonakan 10 jisktʼanakapa\nAudio Aka archivonakanwa grabacionanak apaqasma Wayn tawaqonakan 10 jisktʼanakapa


AYMAR QAMASA : CUENTO EN AYMARA - Siwsäwi “JAN WALT’ÄWIR PURIÑA”\n“JAN WALT’ÄWIR PURIÑA”\nNayarapachanakanxa, khaysa Achiri jach’a markax wali suma markapunitaynawa, kunayman uywanakani, yapunakani, walja qullunakani, jawiranakani, uka pampanakas wali ch’uxñakirakiw uñtasirakiritayna. Ukampirus uka ayllun qamasir jaqinakax wali suma quli chuymanipxanäwa, ukhamarakiw jupanakax uywanaka, ch’uqinaka, kunayman yänak aljt’asisaw kuna muxsa achunaks alt’asipxarakiritayna. Maysatuqitxa, uka markanx wasäx markat jutir jaqinakas qamapxarakiritaynawa.\nUkhamipanx, uka markanx Rubén Costas sata sutin tatax qamasirakïnwa, uka chachax khaysa Santacruz junt’u markat Achiri markar qamasir jutarakitayna. Jupax wali suma qamaskasinw mä urux juchachasïsin jan walt’añar puritayna, ukat Achiri markankïr jaqinakax Rubén Costas uñjasax wali phiñasipxarakitayna. Ukham uñjasax uka chachax janiw kun lurt’añs yatkarakïnti, ukat mä urux uka tatax jaltañ amtatayna.\nUkham iskapkasinx uka paschp markatx mä jisk’a imill kunw irpasiwayatayna, uka jisk’a imillan sutipax Sabina satänwa. Ukampirirus uka yatisax achiri markankïr jaqinakax juk’ampiw wali phiñasipxarakitayna.\nRubén Costas chachax Chukiyaw jach’a markakamaw jisk’a imill irpt’atax purirakitayna. Purisinx uka chachax wasa sutimpiw jach’a markanx jaqinakampix uñt’ayasxarakitayna, Samuel Costas sata sutini, jan wasa jaqinakamp katjayasiñataki. Qhipatuqirux uka jisk’a imillax wali suma yatiqawinakarurakiw sararakiritayna, suma jach’a p’iqiniñataki. Samuel chacharakiw ukxa yatichayarakitayna. Ukham jach’a tawaquxasinx mä pasiñ chachampiw uñt’asirakitayna, uka waynax Erwin Sánchez satarakinawa, uka paninix wali munasiñarurakiw puripxatayna, ukham uñt’asxasinx jupanakax jaqichasiñaruw puripxarakïna. Ukatx panin qamkasinx mä wawanipxarakinawa, uka wawapax Roberto de la Cruz Costas Cuellar sata sutincht’atarakitaynawa.\nErwin Sánchez chachax mä qamir utjawin yuririrakitaynawa, ukatx uka waynax wasa tawaqump panichatarakinawa, uka yatisax Sabina Cuellar tawaqux qulla umantasisinw wirap apaqasirakïnxa, jiwxipanx Samuel Costas chachakiw uka jisk’a wawapx uñxarakinaxa, ukat qhiparux janiw kuns kamacht’añ yatkarakinati, jupapachakirakiw juchanchasirakinax Sabinar apanitapatxa, ukat jiwxipan jupax qulla umantasisarakiw Sabin kipka jiwañar puriwayxarakitaynaxa.\nQhipa tuqirux uka jisk’a wawax Altu pat markanrakiw jilsurakina, jupax janiw khitits kawkit jutats amuyaskarakinati, ukat Confederación Obrera Boliviana (COB) ukankir jaqinakarakiw uywasipxarakïna, ukat jupanakax sapxarakinaw suman sutimax Roberto de la Crusawa sasina, ukat wali waynaptxasinx jupax wali p’iqinchirixarakinaw uka Altu pat jach’a markanxa.\nKunawsatix wali waynaxan ujkax mä tawaqumpiw uñt’asirakitaynax uka tawaqux pä tunk maranirakinw Remediosa Losa sata awil tawaqu. Ukat mä arumax jupanak paninix plaza Murillo ukanw wali munasiñarux purirakitayna, mä juk’a pacharux Remediosa Losan munasiriparakiw wali khumantat jamp’atisiskirpach uñjarakitayna, uka nayra munasiripax Senado uksatuqinrakw irnaqarakïnxa. Robertox ukjam uñjasax walipunirakiw maysa tuqirux t’ijtawayarakitayna.\nUka Roberto chachax wali jach’a ch’axwañanakarurakiw sarañ yatirakitaynaxa, jupax Felipe Quispe mallku chikaw tuqinakatx wali chaxwarakitayna, ukjamat qhipirix jupax taxpach prefectunakampiw ch’axwañarux purirakitaynaxa, uka qhipanx Juan de Granado jaqimpiw phusilap illapt’ayasirakitayna, ukat jupax jan mayampitak chhaqtawayxarakitayna, ujkaruw aka siwsawix tukt’ayaraki.\nAmuyt’äwi: janiw jamasat k’arisis sarnaqañäkiti, janirakiw wali wal tukuñäkisa, qhip nayr uñtasaw sartaña, kuna ixwanakas ist’añapuniwa.\nAka siwsäwix jiwasanakan amuyt’asiñasatak qillqt’atawa.\nPublicado por Edwin en 8:21\nEtiquetas: CUENTO - Siwsäwi “JAN WALT’ÄWIR PURIÑA”


Túnez: Capital jach’a avenidan qhurut arst’awinakax janiw utjkaspati sasin sapki ukatuqit phiñasiwinaka · Global Voices Aymarata\nJaqukipäw uñt'ayata/apkatata 12 Qasäwi phaxsi 2012 7:04 GMT\nAka blog ullart'apxañäni বাংলা, عربي, Ελληνικά, Français, Español, Malagasy, Nederlands, македонски, Shqip, English\nTunez markankir cibernautanakax avenida Habib Bourguiba ukan qhurut arsusiñax janiw satak ukxatw wali phiñasit arst’apxi.\n28n achuqa phaxsimxa, Ministerio del Interior Túnez markatax kunayaman qhurut arsusiwinakx jark’at’awayiwa, avenidatuqinx aljasiri ukhamarak turistas ukanakax janiw ukham qhurut arsusiwinak ist’añ munapkti sasinw jilir irpir uñt’ayapxi.\nAvenida Habib Bourguiba. Tab59 (CC BY-SA 2.0) Flickr tuqin apakatat jamuqawa.\nSlim Amamou, blogger tunecino ukhamarak ex Secretario de Estado para la Juventud ukax tuytiyiwa:\nLigislador ukax qhurut arsusiwinakarux janiw sasint jark’t’i Interior se ha convertido en legislador para prohibir el derecho constitucional de protestar? Dicen que la Avenida Habib Bourguiba ukax janiw satawa…está prohibida… ¿Kunas akaxa…?\nMä qhurut arsusiwiruw jawsayi:\nTunez markanx ukax qharüru 30 uru achuqa phaxsinw tukusxani. ¡Arsusir sarapxama! [Ministerio del] Interior ukarux jan ist’apxamti.\nBlogger ukhamarak wikipedista Habib M'henni sutinix Amamou ukaruw tuytiyas jayst’i [fr]:\nMä jach’a [en] estado de emergenciankañax aka phaxsinx tukusxiwa.\nUñt’at blogger Azyz Amami, Revolución Tunecina uka utjki uka pachaw jist’antatäna, ukatx Slim Amamou ukarux tuytiyasaw jastäna:\nJaniw nayrïr kuti akanakax lurkiti.\nBlogger Tounsiahourra ukax yatiyiwa, Día de la tierra ukat mä vigilia utjañapax janiw iyawasatakänti [en]:\n[Ministerio del] Interior ukax janiw nayax iyawsiskti sasinwa arst’i, Teatro Municipal avenida Bourguiba ukatuqinx janiw kuna qhurut arsusis sartawinakas utjañapakiti.


Jaqukipäw uñt'ayata/apkatata 30 lapaka phaxsi 2012 5:12 GMT\nTunka maya uru saraqkipana jalluphaxsita aka pä waranqa tuka payani marana, Maasranga televisión yatiyir yatirinakapaw jiwayat uñstawayapxi. Jupanax Sagar Sarwar, Mehrun Reni Sutinipxanwa. Aka chacha warmix jaqinakan wali uñat`atapxanwa. Jupanakax utapan wali sintisiykay jiwayataw uñstawaypxi, khaysa Bangladesh marakan ukx aka Global Voices uñjapxasma). Uka jan walt`aw urux ministru tatasti arsuwayiwa akjam sasa.\nJiwayawinakatsti kimsa qallq paxsiw saraqawayxaraki, Ukat janiw kuna qhanstir thaqawis utjiti. Jichha mantir ministrux aka patunka phisqa uru mallkiphaxsit saraxkipan arsuwayanwa. Ministru tatanakax tunka uru saraqataru octubre phaxsin phuqachawayapxani ukjamarus ik mächasiqayapxani, sasa. Janir mä ur saraqkipan arsuwipatxa, qhanachawayarakinawa akjam sasa paqallqu jaqiw juchanjam katuntasiwayi[bn], kunatix, uka paqalqu jaqix antecedentes penales ukanipxiwa jaqi jiwayapxiritapata. Uka pachparakiw wakiyata mä millón takanaka (qullqi Bangladesh) purtirun uñstañapataki. Kunatix pallapallanakaw purtirur sikhiñtañatak katuntawayapxatayna. uka urut jichurkamax Purtiru tatasti chhaqhataw jiqqhtasi. Familiarapanakasti qhananchawayapxarakinwa, kimsa jaqiw katutawayapxi ukat jichhakam chhaqata,sasa.\nYatiqirinakasti waljaniw jan ministrun arsutapa yäqapkiti Kunati, ministrun yatiyawipax janiw wali amuyañjamakiti ukhamarus wali ch´arqhutatawa [bn]. Pachparakiw jan qhanakiti paqallqu jaqin katuntatätapa, sasaw arsuwayapxi.\nJiwayatanakan taykax arsuwayiwa kuna katutawinakas k`arikiwa [bn]. Nanakax chiqan utjañapak munapta sasa.Asifnzrul yatichirix facebook ukar qillqkatawayarakitaynawa: – nanakax justicia Sagarumpit Runimpit mayipxtwa,sasa.\nAsifnzrul yatichirix facebook ukar qillqkatawayarakitaynawa: nanakax justicia Sagarumpit Runimpit mayipxtwa,sasa. “Pedimos justicia para Sagar y Runi” [bn]:\nQillqiriArif Hossain Sayeed\n(en) ukan jaqukipiri\tRezwan\n(es) ukan jaqukipiri\tMarta Martinez\n5 lapaka phaxsi 2017Sri Lanka\n2 willka kuti phaxsi 2017Nepal\n27 chinuqa phaxsi 2017India\nIt started as diapers, now it's quickly becoming more for me too. I'm getting rid of all tissue papers and replacing them with cloth wipes in the rooms for nose blowing and what not. I have plans for paper towel renpcaemelt, mama cloth (or cup), all natural cleaners, and (and, and, and)….\n6 taypi sata phaxsi 2016, 3:57 am\nAruskipäwir chikancht'asima (unete a la conversación) -> Kelli


Isaías 64 - Holy Bible [Aymara Bible 1997] - (Isa 64)\nAlajjpach ch'iyjaraquisman, ucat apakaniraquisman, uqhamaraqui juman ucancatamampejja kollunacsa qhathatiyaraquisma,\ncunjämtejj ninajj ch'aphi alinac naqhantqui, jan ucajj umsa walljjtaycaraqui uqhama. Ucapachaw uñisirinacamajj sutimjja uñt'apjjaspa, marcanacasti juma nayrakatanjja qhathatipjjaraquispawa.\nCunapachatejj uca ajjsarcañanaca cuntejj nanacajj jan suyapcäyätsa ucanac lurcta ucqhajj, cunapachatejj jumajj sarakancta ucapachajj, kollunacajj juma nayrakatanjja qhathatipjjewa.\nJanipuniw cunapachas ist'asquiti ni uñjascaraquisa, jumat sipana yakha diosan utjatapajja, qhititejj take ucanac lurcaspa, qhitinacatejj jupar iyawsqui ucanacataquejja.\nJumasti qhititejj asquinac cusisiñampi lurqui ucanacaruw catoktajja, uqhamaraqui cuntejj jumajj muncta uc lurqui ucarusa. Jumajj nanacataquejj coleratätawa, nanacan jucha lurapjjatajj laycu; nayratpachracwa jumarojj chuymama usuyapjjsma.\nTake nanacasti mä k'añu lurir jaker uñtatäpjjtwa, take asqui luräwinacajjasti k'añu traponacar uñtataraquiwa. Takeniraquiw ancuntat laphinacar uñtata willirtapjjta, nanacan ñankha luratanacajjasti thayar uñtataw apapjjaraquitu.\nJaniw qhitis jumar mayisirejj utjquiti, janiraquiw jumar thakañataquejj ch'amacht'asquiti; ucatpï nanacatjja imantasjjtajja, ñankha luratanacajj laycuw apanucupjjaraquistajja.\nUcampis Tata, jumaw nanacan awquejjätajja; nanacajj ñek'equïpjjtwa, jumasti sañu lurirïtawa; ¡take nanacasti juman uscutäpjjaractwa!\nTata, janiquiy juc'ampi colerasjjamti, ñankha lurapjjatanacajjatsa janiquiy amtasjjamti. ¡Uñtanipjjeta, nanacajj marcamäpjjtwa!\nKollana marcanacamasti ch'usa wasararu tucuyatawa, Jerusalenasti tucjatawa, k'ala aynacht'ataraquiwa.\nNanacan suma santuariojjasti, cawqhantï awquinacajjajj yupaychapcäyätam uca chekanacajja k'ala ninampi tucjatawa. ¡Cuntejj wal munasipcäyät ucanacasti k'ala tucjatawa!\n¿Take ucanac pasipansti, Tata, janit camscätasa? ¿Janit arscäta, amuquiyätati, uqhamti nanacarusti jisc'achjapjjetäta?


Éxodo 11 QA97 - Tatitusti Moisesarojj sänwa: —Nayasti - Bible Search\nDiosajj jilïri tayna wawanacan jiwarañapwa yatiyi\n—Nayasti mä mutuyäwimpwa churascäjja faraonaru, uqhamarac egipcionacarusa. Ucatsti faraonajj janiw jumanacaru sarjjericti antutapcätamjja, jan ucasti jupa pachpaw marcapat alisnucupjjätamjja. 2Jichhasti yatiyaraquim israelitanacarojja, sapa mayni chachanacasa, warminacasa uta jac'anacapatjja korita, kollketa lurat yänaca mayipjjpan —sasa.\n3Tatitusti egipcionacarojj suma munasiñ chuymanwa tucuyäna, uqhamata israelitanacan mayitanacaparu churapjjañapataqui. Faraonan sirvirinacapasti Moisesarojj mä jach'a jilïri jaketa uñt'apjjäna, uqhamarac take egipcionacasa.\n4Moisesajj faraonarojj sänwa:\n—Tatitojj aqham siwa: ‘Jichha chica arumaw nayajj take Egipto marcanjama pasawayäjja. 5Ucatsti egipcionacan jilïr tayna wawanacapa jiwarayäjja, uqhamaraqui tronona kont'atäqui uca faraonan jilïr wawapa, molinona irnakqui uca sirvir warmin jilïr wawapa, uqhamarac take uywanacan jilïri kallunacapaw jiwarapjjani. 6Ucatsti take Egipto marcpachanwa wali jachañanacampi warariñanacampejj utjani, ucanacasti janiw cunapachas utjiricänti, ni acat kheparus mayampi utjcaniti.’ 7Uqhamat jumanacajj yatipjjañamataqui, cunjämtï Tatitojj israelitanacarojj egipcionacat yakhachqui ucjja. Israelitanacarusti, uqhamarac uywanacaparusa janiw anus wajcaniti. 8Ucapachaw nayan ucar take sirvirinacamajj jutapjjani, ucatsti quillt'asisaw nayar sapjjetani: ‘Sarjjapjjam jumampi, jakenacamampejja’ sasa. Ucampis janiw nayajj sarcäti.\nUcatsti Moisesajj wali coleratawa faraonan ucat sarjjäna. 9Ucatsti Tatitojj Moisesarojj sascaquïnwa:\n—Faraonasti janiw jumanacarojj ist'apcätamti, uqhamata nayan jach'a muspharcañ luräwinacajjajj Egipto marcan uñacht'ayatäñapataqui —sasa.\n10Ucat Moisesampi, Aaronampejj take uca muspharcañanacwa lurapjjäna faraonan nayrakatapanjja. Ucampis Tatitojj faraonarojj chuymapwa kalarayäna, ucatsti israelitanacarojj janiw antutañ muncänti Egiptota sarjjapjjañapataquejja.


Levítico 20 - Holy Bible [Aymara Bible 1997] - (Leví 20)\n“Israelita jakenacarusti aqham saraquim: Cawquïri israelita jaketejja jan ucajj jumanac taypina jaquiri yakha marcat jutiri jakenacasa, wawanacapa Moloc sat diosaru sacrificiot loktani ucasti kalampi c'upjasina jiwayatäñapawa, take jakenacaw juparojj c'upjapjjañapa.\nNayasti uca jake contraw sayt'araquëjja, ucatsti take familianacap taypitsa jiwayjjaraquïwa, nayan kollana chekajj k'añuchatap laycu, uqhamarac nayan kollana sutejjarusa taquisitap laycu, mä wawapa uca Moloc sat diosar loktatap laycu.\nMarcanquiri jakenacatejj ucjjatjja jan uñjaña munapcani, ucat uca jakerusa janiraqui jiwayatäñapataqui juchañchapcani ucapachasti nayaw uca jake contra sartä,\nuca quipcaraqui familiapa contrasa, ucatsti jakenac taypitjja jiwayjjaraquïwa, take qhitinacatejj jupampi chica k'añuchasipcänjja ucanacampi chica, uqhamarac Moloc sat diosan ucarusa sarapcatayna ucanacampi chica.\n“Nayaru takpach catuyasipjjeta, uqhamarusa kollanäpjjaraquim. Nayätwa jumanacan Tatitu Diosamajja.\nNayan leyinacajjsti phokhapjjapunim, ucarjamaraqui sarnakapjjam. Nayätwa Tatitojja, nayaw jumanacarojj nayataqui yakhachasipjjaracsma.\n“Maynitejj jake masipan warmipampi wachoka jucha lurasa sarnakchejja, ucasti jiwayatäñataqui juchañchatäñapawa, uca quipcaraqui uca wachoka jucha lurir warmisa.\n“Maynitejj awquipan warmipampi iquintchi ucasti awquiparuwa ñankhachasqui. Uca laycu ucanacasti chachamppacha, uqhamarac warmimppacha jiwayatäñataqui juchañchatäñapawa, uqhamarusa jupanacawa jiwatapatjja juchanïsipcani.\n“Maynitejj yojjch'apampi jucha lurañataqui iquintchejja, ucanacasti panpacha jiwarayatäñapawa; jupanac quipcaraquiwa juchanïsipcani jiwapjjatapatjja, uqham lurañajj jach'a jan walïtap laycu.\n“Mayni jaketejj warmt'asini phucharu, uqhamarac taycamppacharu uca jakesti jan wali luräwi lurejja, uca laycu uca jakejja, uqhamarac uca warminacasa jiwarayatäñapawa ninar naqhantayasina. Uqhamatwa jumanac taypinjja uqhama jan wali luräwinacajj jan utjcaniti.\n“Mayni jaketejj mä uywampi lat'asini, uca jakesti jiwayatäñataqui juchañchatäñapawa; uqhamarac uca uywarusa jiwayasiraquiniwa.\n“Mä warmitejj mä uywampi lat'ayasini, cuna cast uywäscpasa, ucasti jiwayatäniwa, uqhamarac uca uywasa; jupanacpacharaquiwa juchanïsipcani jiwatanacapatjja.\n“Maynitejj cullacaparu warmt'asini, ucajj awqui toketa jan ucajj tayca toketsa cullacapäscpan, ucat jupanacajj jucha lurasa sarnakapjjaraquini ucanacasti marca masinacapan uñjcata jiwarayatäpjjañapawa, uqhamana pachpa cullacaru warmisiñajj mä p'enka luräwïtap laycu, qhititejj uca casta jucha lurcani ucasti juchañchatäñapawa.\n“Mayni jaketejj phajjsi wilani warmimpi iquintani ucasti uca warmirojj warmisiraquini, uca jakesti uca warmin wila jutañapwa khanaru apsusqui uca warmisa jupa quipcaraquiwa khanaru apsojja; uca laycu ucanacajja panpacha jiwayatäñapawa.\n“Janipuni taycaman cullacaparojja ni awquiman cullacaparusa warmisimti, ucanacasti jac'a familianacamawa; panpachaniraquiwa juchanacapjja apasipcani.\n“Maynitejj tiopan warmipampi iquintchejja, uca jakejj pachpa tioparuw ñankhachasqui; ucanacasti panpachaniw jiwarayatäpjjani, janiraquiw wawanïpcanisa.\n“Maynitejj jilapan warmiparu warmischi ucasti pachpa jilaparuw ñankhachasqui, uca luräwisti mä uñiscaña luräwiwa, jupanacasti panpachaniw jan wawani kheparapjjani.\n“Nayan leyinacajja, uqhamarac arsutanacajjsti phokhapjjam, ucarjamaraqui sarnakapjjam, uqhamatwa cawquïri orakerutejj irpapcsma uca orakejj jan jumanacarojj apanucupcätamti.\nJan jumanacajj cawquïri jakenacatejj uca oraken jacapqui, uqhamarac cawquïrinacarutejj nayajj apanuccta jumanac nayrakatatjja uca jakenacan sarnakäwinacaparjamajj sarnakapjjamti; jupanacasti take ucanacwa lurapjjänjja ucatwa nayajj jan juc'ampi jupanacan luräwinacapjja uñjañ muncjjti.\nNayasti sapjjsmawa, jumanacaw uca jakenacan orakenacapatjja dueñöpjjäta, naya quipcaraquiwa jumanacarojj uca oraker catuyapjjäma cawqhantejj lechesa, misq'isa umjam jalasqui uca orakena. “Nayätwa jumanacan Tatitu Diosamajja, jumanacarusti nayaw yakha marcanacat sipansa yakhachapjjsma.\nUca laycu jumanacasti yakhachapjjañanacamaraquiwa cawquïri animalanacatejj k'omäqui ucanacjja, uqhamarac cawquïri animalanacatejj k'añüqui ucanacatsa; uqhamarac cawquïri jamach'inacatejj k'omäpqui, uqhamarac cawquïri jamach'inacatejj k'añüpqui ucanacatsa. Jumanacasti jan k'añuchasipjjamti cawquïri animalanactejja, uqhamarac jamach'inacsa, asirunacsa ñankhaw siscta uca animalanacampejja.\nJumanacajj nayataquejj yakhachatäpjjañanacamapuniwa, naya jumanacan Tatitu Diosamasti jumanacataquejj yakhachatätwa, ucampisa yakha marcanacat sipansa yakhachapjjaracsmawa, jumanacajj nayancapjjañanacamataqui.


Global Voices Aymarata » Medios ciudadanos ukanak apnaqas juk’a arsut arunakar sarantayañataki · Global Voices Aymarata » Print\nJaqukipäw uñt'ayata/apkatata 22 Taypi sata phaxsi 2011 13:40 GMT 1\t · Qillqiri Eddie Avila (es) ukan jaqukipiri\tAdriana Gutiérrez, Victoria Tinta Quispe\nCategoria-naka: Citizen Media, Lenguaje, Rising Voices\nNew Tactics, Rising Voices, Indigenous Tweets ukat yaqhanakampir mayacht'asipxama*, 16n urut 22n urukama lapaka phaxsin 2011n marana  [en].\nOrganización de las Naciones Unidas Yatichawitaki, Ciencia ukhamarak Cultura (UNESCO) ukax mä Atla  uñt'ayi 2.500 aru jan walt'añankir apthapi. UNESCO ukakipkarakiw jichhurunx 6.000 arsut aru, chikatpachw jutir siglo qalltatakix chhaqtatajaspa:\nAkham amtaIndigenous Tweets and Blogs  [Tweets ukat Blogs Indígenas sat sutinchata; en] indijina aru apnaqirinakaruw uñt'ayasipki, maynimp maynimp uñt'asisina, ukat kuna luraws lurasipkta sasin jiskt'asisa. Ukhamakipansti medios digitales ukat web 2.0 uka apnaqaw tuqiw aka arunakar qhisphiyañataki, sarantayañataki uñt'ayasiski. P'iqinchir wayn tawaqunakaxa, (jaqinakarux pä kasta saraw apthapsna sasin sapxi) línea tuqin aka arunakar uñt'ayañataki.\nURL to article: https://aym.globalvoices.org/2011/10/2935\n New Tactics, Rising Voices, Indigenous Tweets ukat yaqhanakampir mayacht'asipxama*, 16n urut 22n urukama lapaka phaxsin 2011n marana: http://newtactics.org/en/dialogue/using-citizen-media-tools-promote-under-represented-languages


Túnez · Global Voices Aymarata\nWali aski isturyanaka Aka tuqita Túnez\nGV Face: chipuntañ jan ukast jan chimpuntaña? Túnez jupan arunakap kunapachatix 2014 chhijllaw qalltki\nCitizen Media2 Lapaka phaxsi 2014\nCitizen Media20 Lapaka phaxsi 2011\nIsturyanaka Aka tuqita Túnez\nRap tunecina jayllawix mä q’uchuw waynanakatakix tukuwayi\nArte y Cultura 25 Lapaka phaxsi 2013\n3 waranqa waranqa jila You Tube ukar mantir jila kullakanakampiw rap jayllintawix mä himno ukar waynanakatak tukuyatatayna. Afef Abrougui jupax qhananchistuwa kunats ukax ukham ukxata.\nE.U.A. 6 Lapaka phaxsi 2012\nInternacional de videos de un minuto sobre medio ambiente ukar chikanchasiñatak atipt'asiwix qalltxiwa\nÁfrica Subsahariana 31 Willka kuti phaxsi 2012\nIII edición de telefilmes eclógicos de 1 minuto ukax qalltxiwa. Jumati llatunk jila naranist ukhax mä cámaramp mä amuyumpix yant`asmawa. Atiristi 300 dolares mä video lurañatak katuqasini, ukhamarak jupax 1500 dólar apasini XVIII conferencia internacional sobre el cambio climático ukar sarañataki, ukax lapaka phaxsin phuqhasirakini.\nÁfrica Subsahariana 28 Willka kuti phaxsi 2012\n2011 maranx continente africano uksanw ch’axwawïw utjäna, sartasiwïnakampi, marka irpir jaquqaw yant’awinakamp ukhamarak política uka jan walt’äwinakampi. Ukampirusa, 53 africano markaw tamach’asïna, khitinakati ch’amanchañap suma jakäwir uka chaqhayañ amtanipk ukanakar janiw sañataki.\nTúnez: Callinakan ullart'äwi\nArte y Cultura 1 Llamayu phaxsi 2012\nTúnez markan sartasiwinak utjk uka qhipatxa, mä machaq evento ukaw uñt'ayatäna, "L'avenue ta9ra", jan ukax "La avenida lee" jall ukham sutichata. Habib Bourguiba avenida uksar tunicinunakax pankanak apapxañap amtampi.\nCitizen Media 12 Qasäwi phaxsi 2012\nÁfrica Subsahariana 20 Anata phaxsi 2012\nCitizen Media 25 Taypi sata phaxsi 2011\nTunecinunakax 23n willküru mä amtkay urunx chhijlläwiruw sarapxi. Chhijllaw uruwa, kunawsati chimpuntawir Asamblea Constituyente Nacional uk chhijallañatak sarapk ukhax amuyt'apxiwa, kunapachas machaq Constitución qilqañaxa, ukhamarak machq irpir utt'ayasiñasa.\nArabenkir Bloggerunakax Túnez markan tantacht’asipxi\nCitizen Media 9 Taypi sata phaxsi 2011\nPhaxsüru 3 uru taypisata phaxsin Túnez markan kimsïr jikthaptawiw Arabes Bloggerunakatak qalltasiwayi, uka aruskipawix mä urukinwa. Uka tantachäwix Global Voices, Nawaat ukatx Fundación Heinrich Böll ukanakan ch’amancht’atanwa, ukatx 100 bloggeruw chikancht’asipxäna, árabes markpachata.\nCitizen Media 20 Sata qallta phaxsi 2011